^OM/Ne* SPER ^ SLUGA BOŽJI 

ALOJZIJE 

STEPINAC 

God. 1(1994) 11. listopada GLASNIK POSTULATURE BROJ 4 CIJENA 5KN 



“Kardinala Alojzija 
Stepinca, nadbiskupa 
zagrebačkog, 
držimo nebeskim zaštit¬ 
nikom njegove rodne 
zemlje, 

u kojoj su i on osobno i 
Sveta Crkva pretrpjeli 
velike patnje”, 

Papa Ivan XXIII , u 
Konzistoriju, 

28.111 1960 . 













































PAPA IVAN PAVAO II. O SLUZI BOŽJEMU ALOJZIJU STEPINCU 

Zagreb, od 10. do 11. rujna 1994. 

KARDINAL STEPINAC BIJAŠE BEDEM CRKVE U HRVATA 


Govor prigodom dolaska u zračnu luku Pleso u 
Velikoj Gorici, 10. rujna 1994: “Posebno bih 
htio izraziti svoje poštovanje prema Hrvatima 
koji su se istaknuli u evanđeoskim krepostima, 
koji su se dokazali svetim i uzornim životom: 
mislim, među ostalim, na mučenika franjevca 
svetoga Nikolu Tavelića (+ 1391); na oca kapuci¬ 
na svetog Leopolda Bogdana Mandića, apostola 
sakramenta ispovijedi, kojega sam imao radost 
proglasiti svetim 1983. godine. Mislim na 
blaženog Marka Križevčanina (+ 1619). Treba 
potom podsjetiti na istaknutu i uvelike štovanu 
osobu Sluge Božjega kardinala Alojzija Stepinca, 
bedem Crkve u Hrvata te na bezbrojne sinove i 
kćeri ove zemlje koji su posvjedočili svoju vjeru 
i hrabrost i u novije vrijeme kada su se, u ime 
ljudskih prava i kršćanskog dostojanstva, 
suprotstavljali jarmu ateističkoga komunizma.” 



SVJEDOČANSTVO ZA KRISTA DO MUČENIŠTVA! 



Kardinal Franjo Kuharić, nadbiskup zagrebački, u pozdravnom govoru Papi Ivanu Pavlu II, u zagre¬ 
bačkoj katedrali, 10. rujna 1994: 

“Sveti Oče!...Kroz vrijeme velikih iskušenja za Crkvu brojni svećenici, redovnici i redovnice uz brojne 
vjernike svjedočili su svoju vjernost i ustrajnost u svetom pozivu uz cijenu raznih odricanja i 
poniženja, čak i do mučeništva. Znak i simbol svih tih iskušenja i ustrajne vjernosti Bogu i Crkvi bio je 
i ostaje zagrebački nadbiskup i kardinal Alojzije Stepinac, sada Sluga Božji. On u svom svjedočanstvu 
sabire svjedočanstva vjernosti svećenika, redovnika i redovnica i nebrojenih vjernika. Sav prožet 




Urednikova riječ 


Pohod pape Ivana Pavla II. Crkvi u hrvat¬ 
skom narodu, hrvatskoj državi i svim lju¬ 
dima dobre volje događaj je koji će biti traj no 
nadahuće za proživljeniji, zauzetiji i odgo¬ 
vorniji kršćanski život svakog katoličkog 
vjernika. Nije on, naime, došao kao obični 
pohoditelj: došao je u ime Kristovo, kao 
zastupnik neprolaznih vječnih istina o Bogu 
stvoritelju, otkupitelju i posvetitelju čovjeka, 
kao poslužitelj istine, glasnik mira, prijatelj 
malenih, tješitelj progonjenih zbog praved¬ 
nosti, ucviljenih, gladnih, zatvorenih, obe¬ 
spravljenih. Milijunsko mnoštvo, iz svih 
hrvatskih krajeva i dijaspore, svih staleža i 
dobi, koje ga je pozdravljalo na ulicama 
hrvatske prijestolnice i s njime dijelilo za¬ 
jedništvo vjere i ljubavi na euharistijskom 
slavlju o 900-toj obljetnici osnutka Za¬ 
grebačke nadbiskupije moglo se još jednom 
osvjedočiti o snazi otkupiteljske ljubavi koja 
se s križa na Golgoti, po Kristovoj muci, 
smrti i uskrsnuću, uprisutnjuje u zajedništvu 
ljubavi zajamčenom osobom Petrova 
nasljednika. Stoga je susret svakog vjernika, 
fizički ili duhovno prisutnog na slavljima 
kojima je Papa predsjedao, obilježen tim i 
takvim vrhunaravnim, božanskim 
sadržajima, po kojima se jača vjera, raste 
pouzdanje i hrani ljubav. 

Jedino se u toj otkupitelj skoj stvarnosti 
koja oživljuje i u zajednicu Crkve obje¬ 
dinjuje Kristove učenike može istinski 
oćutjeti oduševljenje praćeno molitvom, 
koje je ispunilo, potaknulo i ohrabrilo 
milijune vjernika dok su svojim očima 
promatrali i misaonom molitvom pratili 
zakoračaj, klečanje i molitvu Pape Ivana 
Pavla II. na grobu Sluge Božjega Alojzija 
Stepinca u zagrebačkoj prvostolnici. 

Uistinu je znakovito pitanje što ge ja Papa 
na ulazu u katedralu uputio mons. Đ. 
Kokši: "Gdje je grob kardinala Stepinca?" 
Ovo pitanje u sebi sadrži rječničko blago 
kojim su evanđelisti sricali zbilju Kristova 
uskrsnuća: "Kamo ste ga položili?" (Iv. 20, 
15). "Evo mjesta gdje ga položiše" (Mk. 
16, 6). U tom kratkom, ali značajnom 
razgovoru, sadržana je sva evanđeoska 
istina kojoj je Papa svjedok: u Isusu Kristu 
zajamčena je pobjeda života nad smrću, 
istine nad laži, ljubavi nad mržnjom. 
Upravo radi nepokolebljive vjere Alojzija 
Stepinca u takvu pobjedu Papa pita za grob 


kardinala Stepinca, pohađa ga i na njemu 
moli. 

Tim činom vjere, Sveti Otac je potkrijepio 
nama znanu istinu o nevinosti Sluge Božjega 
pred sudom povijesti i njegov svetački život 
pred sudom Božjim. Tim očitovanjem 
potvrđena je povijesna stvarnost i očitovana 
suvremenost spoznaje u kojoj se razabire 
kako je nepoznato da bi koji Petrov nasljed¬ 
nik, u ovom stoljeću, pastiru jedne mjesne 
Crkve iskazao toliko poštovanje, zauzeto 
priznanje i vjerničko osvjedočenje, kakvim 
su se odlikovali Papa Pio XII, Ivan XXIII, 
Pavao VI. i Ivan Pavao II. prema za¬ 
grebačkom nadbiskupu Alojziju Stepincu. 
To je priznanje zacijelo nedjeljivo od jedin¬ 
stvenog svjedočanstva njegove vjernosti 
KristuBogu injegovoj Crkvi utemeljenoj na 


■ 



Petrov je nasljednik molio s nama i 


među nama 

Petru i njegovim nasljednicima, kojim se 
čitava svog života odlikovao Alojzije 
Stepinac, i u kojoj je ustrajao do svetačke, 
mučeničke smrti. Isto tako, nije poznato da 
bi koji bi pastir jedne mjesne Crkve u 
ovom dvadesetom stoljeću takvom 
odanošću i vjernošću do smrti, branio je¬ 
dinstvo jedne, svete, katoličke i apostolske 
Crkve, koju Petrovi nasljednici učvršćuju 
u ljubavi, kakvom se odlikovao Sluga 
Božji Alojzije Stepinac. 

Dok osluškujem Vaše riječi i čitam brojna 
Vaša pisma, dragi čitatelji, mnoga s upitima: 
"Kako to da Papa nije sada proglasio 
blaženim kardinala Stepinca?", prisjećam se 
razmišljanja apostola koji su, umjesto ne¬ 
beskog kraljevstva, očekivali zemaljsko: "A 
mi smo se nadali!" (Lk 24. 21). Odgovorna 
to dao je sam Sveti Otac pohodom Crkvi i 
državi Hrvatskoj i tom prigodom izgo¬ 
vorenih riječi i očitovanih znakova. Kao 
Postulator u Kauzi proglašenja blaženim 
Sluge Božjega Alojzija Stepinca želim 
odgovoriti na postavljene upite s os¬ 


vjedočenjem da će se, čim kanonski 
(pravni) dio u postupku proglašenja 
blaženim bude završen, pristupiti k tom, s 
pravom iščekivanom, željenom i 
opravdanom crkvenom priznanju. Nakon 
pohoda Pape Ivana Pavla II. zemlji. Crkvi 
i narodu iz kojega Sluga Božji Alojzije 
Stepinac, kao kandidat za čast oltara, do¬ 
lazi i potječe, s još većom sigurnošću 
možemo pripremati takav susret s 
Petrovim nasljednikom. Papa je jasno 
očitovao, otklanjajući zlobu i opakost neu¬ 
temeljenih optužbi koje se sustavno i 
zlonamjerno ponavljaju protiv Sluge 
Božjega, da je osoba Sluge Božjega 
Alojzija Stepinca uzor evanđeoske vjer¬ 
nosti, odakle je nedvojbeno zaključiti daje 
i kauza njegova proglašenja blaženim na 
čast Katoličkoj crkvi. Nitko dobro¬ 
namjeran i nikada neće moći osporiti povi¬ 
jesne činjenice kojima je Sluga Božji 
Alojzije Stepinac osvijetlio lice Katoličke 
crkve u tragičnim danima njezina progon¬ 
stva u dvadesetom stoljeću. 

Razmišljajući o tim dramatičnim danima 
koji u sebi sažimlju svu povijest katoličkog 
identiteta u uvom dijelu svijeta, Sveti Otac 
je ustvrdio kako je kardinal Alojzije Stepinac 
"najsvjetliji lik" Katoličke crkve u Hrvata. 
Mnogi su tada pomislili i u tom uvjerenju 
ostali, da je Papa rekao: "najsvetiji lik", 
prečuvši ponovljeno i potpunoma jasno 
izgovorenu riječ "najsvjetliji lik". Znajući i 
on sam, u kojem je stanju kanonski dio 
Kauze, izgovorio je riječi koje su jasan 
nagovještaj događaju kojemu ide u susret 
Crkva u Hrvata i svekolika zajednica ka¬ 
toličkih vjernika. 

Do toga susreta, svima namjepokročiti još 
smjelije i vjernije putem Krista Gospo¬ 
dina, čiji je nauk Alojzije Stepinac tako 
živio, daje Bogu ugodio. Njegova osobna 
i proživljena vjera, koju u ovom broju 
Glasnika na osobit način predočuju misli 
o osobnoj i zajedničkoj (obiteljskoj) 
molitvi krunice, neka bude odskočište za 
obnovu svakog pojedinog vjernika, svake 
obitelji i cijelog naroda. 

Takvom cilju neka posluže svjedočanstva, 
dokumenti i članci ovoga broja Glasnika, 
što Vam dolazi u ruke nakon blagos¬ 
lovljenog pohoda Pape Ivana Pavla II, u 
mjesecu Gospine krunice, prigodom Mi- 
sijske nedjelje i o 48. obljetnici 
nepravedne osude Sluge Božjega. 

Urednik 

SRCE MRTVO - 
ŽIVI, ČUVAJ, BDIJ 

Kardinalu Stepincu 


"U katedralu, kad su teške noći , 
Na Banov grob zna neka žena doći 
S teškim križem cijele jedne nacije." 

(Antun Gustav Matos) 


I čuj nas mrtvi kneže, jer ovo Ti moramo reći: 
Danas smo gordiji na Te, nego smo ikada bili, 

U trnove vijence Tvoje snagu svoju smo slili, 
Oni su biserje, blago - grb i znamen naš. 

Trinaest godina teških - trinaest postaja križa, 
Sve do raspeća svoga prošo si dignuta čela, 

I ako je sjena tuge na dušu tvoju sjela 
poniko nikada nisi - čvrst ko litica siva, 
kroz Tebe vjera ključala je živa 
i silnik je pred njom u nemoći stao. 

I čuj, mrtvi kneže, i ovo Ti imamo reći: 

Još su pred nama dani u kojima ljudska nemoć 
zakone svoje kroji i pravdu Božju ruši, 
kroz nju će opet mržnja prava naša da guši 
i živi gasi plamen sa prastarih ognjišta naših. 

I još će noćni orkani lomiti hrastove naše, 
odkidatsamo grančice, lišće i koru, 
i mi ćemo sunčanu dočekati zoru, 
jer Ti ćeš uz nas bdjeti... 

I s nama budi uvijek - anđeo plamena mača 
David i Samson, - naš branič i div, 

Ostani s nama: 

U grobu mrtav - u Hrvatskoj živ! 

A žena ona, što je pjesnik vidje, 
za teških noći "s križem cijele nacije" 
s Banova Tvome grobu pridje 
i glasno zbori: 

"Srce mrtvo - živi čuvar budi 
Na križu tvrdom razpete Kroacije." 

Tomislav Mesić 

PREDGOVOR MONS. FRANE FRANIĆA 


SVJETLO NA PUTU IZ TAME 


Moje uspomene na kardinala Alojzija Stepinca 

_ 


Mons. Frane Franić, nadbiskup 

. 

Splitsko-makarski u miru,rođenje 
29. prosinca 1912. u Kaštel Kambe- 
lovcu. Za svećenika je zaređen 25. i 
prosinca 1936. Izabran za nas¬ 
lovnog biskupa Crkve u Agatopoli g 
22. rujna 1950, i posvećen za i 
biskupa 17. prosinca 1950. Dana 27 
srpnja 1969, uspostavom Splitske 
nadbiskupije i metropolije, postao i 
nadbiskupom. Godine 1988. naslije¬ 
dio ga je mons. Ante Jurić. 

Bio sam u Zagrebu, vježbajući se, malo 
manje od 2 godine, u isusovačkoj askezi, 
kao novak Družbe Isusove. Tada je i među 
isusovcima pukao glas o imenovanju 
mladog tajnika nadbiskupa Bauera 
Alojzija Stepinca za koadjutora istoga 
Nadbiskupa, dakle, s pravom nasljedstva. 
Taj glas je veoma povoljno odjeknuo u 
tom isusovačkom krugu. Isticalo se da je 
Stepinac bio student Gregoriane, dakle, 
isusovačke Univerze, u Rimu, i ujedno 
pitomac Germanicuma, koji su zavod 
vodili također isusovci. Stepinac je ubrzo 
došao na Jordanovac 110, u isusovački 
novicijat, da obavi duhovne vježbe od 8 
dana. Imao je zbilja strogo asketski izgled. 
Govorilo se da je bio "Solunac," pa je 
ponetko kimnuo glavom, ali su svi ostali 
zadivljeni njegovim vanjskim pro¬ 
duhovljenim izgledom. 

Pomišljalo se da panslavizmom i ju¬ 
goslavenstvom plovi i mladi Stepinac. Ali 
to je bila zabluda. 

Kako bilo da bilo, mi se nismo mnogo 
zanimali za politiku, nego smo bili uto¬ 
pljeni u naše asketske kontemplacije i 
praktične vježbe. A mladi Stepinac nam se 
učinio, za tih 8 dana, kada je jeo s nama, u 
istoj blagovaonici, kao Bogom dana osoba 
da bude na čelu najveće naše nadbiskupije 
i kao takav da bude na čelu hrvatskog 
episkopata te na čelu Biskupske konferen¬ 
cije Jugoslavije. Posebno smo bili zado¬ 
voljni njegovim pozdravnim govorom što 
ga je održao u blagovaonici, na početku 
svojih duhovnih vježbi. Nije tu bilo ni¬ 
kakve diplomacije, nego stroga vjerska 
načela Svetoga Ignacija, koja je usisao u 
Rimu, kod isusovaca. 


Poslije sam prekinuo novici jat, malo pri je 
njegova završetka, te nastavio i završio 
dvije zadnje godine teologije u Splitu. 
Tada sam bio poslan u Rim, gdje sam na 
Gregoriani postigao akademske graduse iz 
teologije. U to vrijeme, od 1938. do 1941, 
stanovao sam u našem hrvatskom zavodu 
sv. Jeronima. Tamo je češće dolazio nad¬ 
biskup Stepinac radi izvještaja Svetoj 
Stolici o stanju Crkve u Hrvatskoj i u 
Jugoslaviji. I tu smo se svi divili asket¬ 
skom izgledu i govoru još mladog nad¬ 
biskupa Stepinca, osobito njegovim 
kratkim riječima koje je izgovarao u našoj 
blagovaonici. Iz tih riječi je izbijala 
duboka predanost Bogu. Nikada nisam s 
njim dolazio, kroz sve te godine, u osobni 
dodir. 

U srpnju 1941. godine vratio sam se u 
svoju splitsku biskupiju, bio imenovan 
profesorom vjeronauka u našoj klasičnoj 
gimnaziji, kojoj je talijanska okupatorska 
vlast priznala pravo javnosti, ali uz uvjet 
da u toj gimnaziji mlade sjemeništarce ne 
smiju poučavati tri mlada svećenika pro¬ 
fesora, koja su u talijanskom programu 
potalijančivanja Dalmacije mogla ometati 
taj njihov program. To su bili svećenici: 
prof. Rafael Radića, prof. Janko Pavli- 
nović i prof. Frane Franić. 

Sa Zagrebom i sa Stepincem nismo imali 
nikakve veze. Biskup Bonefačić je ostao 
član nove Hrvatske biskupske konferen¬ 
cije, jer su, osim Splita, Kaštela, Trogira i 
Šolte, ostali dijelovi biskupije bili slo¬ 
bodni hrvatski teritorij, iako su bili okupi¬ 
rani od talijanske vojske, koja se borila 
protiv partizana, iako ih je po kasnijoj 
izjavi generala Roatte, koji je bio koman¬ 
dant te talijanske vojske, obilno 
naoružavala i, da bi "zaštićivala Srbe od 
Hrvata"., uvrstili su srpske četnike, kao 
posebnu formaciju, u talijansku vojsku u 
Dalmaciji. Ti su čelnici, pod vidom borbe 
protiv partizana, palili kuće i ubijali naš svi¬ 
jet, pa su čak ubili, pod talijanskom zasta¬ 
vom, i nekoliko naših svećenika-župnika. 
Biskup Bonefačić bio je veliki prijatelj 
Stepinca i uopće Zagreba. On se dao pos¬ 
vetiti kao biskup u zagrebačkoj prvostol¬ 
nici, a ne u Splitu, od nadbiskupa Bauera, 
1923, a mislim da je kod biskupskog 
posvećenja Stepincu bio suposvetitelj. 



Mons. Frane Franić , nadbiskup splitsko- 
makarski u miru 

Međutim, za vrijeme čitavog II. svjetskog 
rata, od 1941. do 1945, stari biskup 
Bonefačić nikada nije bio u Zagrebu. 
Nadbiskup Bauer, a kasnije i nadbiskup 
Stepinac, dolazili su prije rata, na odmor, 
na Brač, u kuću sestara milosrdnica. Pro¬ 
lazili su kroz Split, ali ja sam bio ili još 
bogoslov splitske bogoslovije ili sam bio 
na Gregoriani u Rimu. Pa ni s biskupom 
Bonefačićem nisam imao nikakvih 
posebnih veza. On me je poslao u Rim na 
preporuku mojih starješina i profesora 
Teologije u Splitu, a mene je vrlo malo 
poznavao, baš kao i ostale sjemeništarce i 
bogoslove; oslanjao se u svemu na iz¬ 
vještaje starješina i profesora. 

Počeo sam predavati, ilegalno, 1942. uje¬ 
sen na splitskoj Teologiji, koju su Talijani 
ukinuli, odmah po aneksiji Splita Italiji, 
1941, pa su bogoslovi s anektiranog po¬ 
dručja splitske biskupije morali ići u 
zadarsku Bogosloviju, da se tako 
podvrgnu odgoju nadbiskupa zadarskog 
Monzanija i njegovih pomagača, u smislu 
talijanskog preodgajanja. Bio je to dobar 
Nadbiskup i dobri profesor i odgojitelj u 
Zadru, ali veliki Talijan. 

Zaista smo bili u teškoj situaciji s obzirom 
na očuvanje hrvatske nacionalnosti. Ali mi 
smo se svećenici čvrsto držali. Sjećam se 
da nisam ni jedamput pozdravio talijan¬ 
skog vojnog kapelana, koji je stanovao s 
nama u istoj sjemenišnoj zgradi, iako sam 
mimo njega prolazio više puta na dan. 
Poslije mi je bilo žao zbog toga mog pos¬ 
tupka, jer je to bio dobar redovnik passion- 
ist, koji nije bio kriv zbog talijanskog 
imperijalizma. Ali toliko je bilo naše 
ogorčenje što smo bili "prodani” Italiji! 

Kroz sve to vrijeme dopirali su do nas 
govori Stepinčevi, koji je osuđivao sve 
zločine partizana (ubili su u samoj Splitko- 
makarskoj biskupiji 50 svećenika), čet¬ 
nika, fašista, nacista i ustaša. On nije 
odobravao logor Jasenovac, već ga je 
osuđivao. Ipak su, u poslijeratnom peri¬ 
odu, Srbi iskorištavali Jasenovac za svoju 
komunističku protuhrvatsku i protuka- 
toličku propagandu pomnožavajući žrtve 
Jasenovca, kako nam ozbiljne statistike 
pokazuju za oko 20 puta, a prešućuju svoje 
žrtve, koje su vjerojatno bile i veće od 
ustaških. Sjetimo se samo na primjer 
žrtava u Bleiburgu, u raznim Jazovkama i 
Kevinim jamama. 

Zaista nam je Stepinac bio kao svjetlo koje 
nam je pokazivalo put iz te tame. Mi smo 
ovdje, slijedeći i interpretirajući 
Stepinčeve propovijedi, očekivali dolazak 
engleske mornarice i uspostavu demokrat¬ 
skog režima, ali, nažalost, uzalud...Stepi¬ 
nac je postao heroj Crkve, heroj 
evanđeoskog rodoljublja. 

Napokon, "naš Svetac", to jest Stepinac, 
bio je i uhićen, samo zato što se nije htio 
odreći Pape. On je bio ubrzo i osuđen na 
16 godina strogog zatvora, dio kojega je 
izdržao u Lepoglavi, imajući ipak "custo- 
diam honestam". To je bilo pod utjecajem 
samoga Tita, koji je u svojoj duši bio 
uvjeren u nevinost Stepinčevu, ali je usred 
uzavrele velikosrpske i komunističke po¬ 
ratne promidžbe bio "prisiljen" da Stepi¬ 
nac bude osuđen. Svakako to nije bilo 
karakterno od Tita, pa on ipak, sa svojim 
nepravednim sucima, snosi krivnju za taj 
zločin. 

Do nas su dopirali glasovi o herojskom 
držanju Stepinca na sudu i u tamnici. Ja 
mislim, daje tada došao u Split, da bi ga 
Split bio dočekao na koljenima, unatoč 
teroru koji su nad nama provodili malo¬ 
brojni ali revni splitski komunisti: možda 
ih je bilo oko 10%. 

Kad je Stepinac bio pušten iz tamnice i 
konfiniran u svoj rodni Krašić, i ja sam, 
kao apostolski administrator Splitsko- 
makarske biskupije, počeo sudjelovati u 
radu BKJ, u jesen 1954. Pošao sam odmah 
s tri biskupa u Krašić, da u župnoj kući 
posjetimo nadbiskupa Stepinca. Pred 
Krašićem je stražario policajac, koji nas je 
legitimirao i pustio da proslijedimo put. 
Opet sam ugledao ono asketsko lice, ali 
sada jako izmučeno i istrošeno, iako je 
vedrina isijavala iz njegova pogleda. 
Izrazili smo našem heroju svoje simpatije 
i simpatije svojih biskupija. On nam je 
malo pričao o svom tamnovanju, bodreći 
nas da ustrajemo u borbi s ateističkim 
komunizmom i dajući na potporu u borbi 


protiv "svećeničkih staleških udruženja" 
(CMD), za koja je rekao da su "đavolska 
udruženja", koja je on "prokleo". Dodao je 
da je on izgovorio 9 svetih misa pred je¬ 
senskim zasjedanjem Biskupske konfer¬ 
encije 1952, s nakanom da biskupi 
jednoglasno osude ta udruženja. Sada je 
još zahvaljivao Bogu što su te njegove 
molitve bile uslišane. 

Međutim iste su godine, nešto kasnije 
1954, bila osuđena naša oba sjemeništa na 
zatvaranje od Okružnog suda u Splitu, 
zbog "neprijateljskog djelovanja": malo 
sjemenište na 6 godina, bogoslovsko sje¬ 
menište na 8 godina. 

Nakon završetka postupka našeg priziva 
na viši sud u Zagrebu, sud je potvrdio u 
kolovozu 1956. spomenutu osudu. Ja sam 
bio teško pogođen i upravo utučen od 
žalosti, jer sam ja tu bio glavni, iako ne¬ 
imenovani, krivac za osudu. Unaprijed mi 
je bilo rečeno od šefa policije u Splitu, da 
će oba sjemeništa sudbeno biti osuđena na 
zatvaranje, ako ja ustrajem na zabrani 
"staleških udruženja katoličkih 
svećenika", sa sankcijama "suspensio a 
divinis ipso facto incurrenda". 

Nakon osude primio sam divno pismo od 
nadbiskupa Stepinca, koji me je tješio i 
hrabrio da ustrajem u borbi protiv tih 
"đavolskih udruženja", koje je on "prok¬ 
leo", te da ni jedna žrtva, makar kako 
velika bila, nije odviše velika u borbi 
protiv tih udruženja, pa ni žrtva obaju sje¬ 
meništa. To mi je pismo zaista došlo kao 
melem na ranu. 

Od neprestanog maltretiranja od strane 
komunista, kojima sam bio izložen od 
1953. do 1959, uvijek zbog zabrane 
spomenutih udruženja, i to su mi vikali u 
brojnim demonstracijama i prijetnjama 
linčovanjem, teško sam se 10. prosinca 
1959. razbolio. Liječio sam se, uz dvije 
kirurške operacije, u zagrebačkim bolni¬ 
cama, do kraja srpnja 1960. i opet do 15. 
kolovoza iste godine u Švicarskoj. 

Ovdje moram spomenuti, da sam od 10. 
prosinca 1959, kada sam se razbolio od 
septičkog paratifusa, imao sve do 10. 
veljače 1960. temperaturu 40 do 41 
stupnjeva Celsiusa, s čestim trešnjama 
čitavog tijela. Primao sam bezbroj injek¬ 
cija, ali temperatura nije padala, pa su se 
liječnici u zagrebačkoj klinici na Rebru 
bojali, kako su mi kasnije rekli, za moj 
život. Preporučio sam se molitvama pok¬ 
ojnog Stepinca čim sam čuo za njegovu 
smrt; naime već toga istoga dana moja je 
temperatura najednom pala na normalu, 
tako da su se liječnici čudili. To sam 
pripisivao zagovoru "svetog kardinala 
Stepinca". Doduše, ne može se dokazati da 



je to bilo "čudo", jer sam trajno primao 
injekcije raznih antibiotika, ali Bogu je sve 
moguće. 

Kada sam god dolazio u Zagreb, zbog 
sudjelovanja u Biskupskoj konferenciji ili 
zbog drugih razloga, uvijek sam se svraćao 
na Stepinčev grob, kao i drugi biskupi, da 
preporučim njegovu zagovoru sebe, naše 
biskupe, našu Crkvu i naš hrvatski narod. 
Njegov obrambeni govor pred sudom ko¬ 
lao je među našim narodom, unatoč opas¬ 
nosti da se bude otkriven od policije i 
kažnjen, kao "Magna charta" obrane Ka¬ 
toličke crkve i hrvatske samobitnosti, 
shvaćene u evanđeoskom smislu. Što su ga 
po novinama više blatili službeni ljudi i 
dežurni novinari, to smo ga mi više častili 
kao našega SVECA. To je on ostao do 
danas u uspomeni hrvatskog naroda. 
Glede njegove svetosti dali su svjedočan¬ 
stvo i papa Pavao VI, kao Kardinal u Mi¬ 
lanu, i papa Ivan XXIII, koji je u svojem 
govoru prigodom sprovodne mise za 
kardinala Stepinca rekao: "Bio je ubrojen 
među razbojnike, ali je njegov grob bio 
slavan." To mi je opetovano rekao sam 
Papa Ivan XXIII prigodom prve audijen¬ 
cije, koju mi je taj "Dobri Papa Ivan 
XXIII" podario ujesen 1960. Dobri Papa 
je tada dodao: "Ipak mi to nisu zamjerili, 
što sam rekao, vlasti u Beogradu." 

Među nama su se širile i neke knjige 
prevedene od kardinala Stepinca, poput 
one o Svetoj krunici, pa njegovi govori u 
kojima se zrcali njegova vjernost Bogu, 
Kristu, Majci Božjoj, Katoličkoj Crkvi s 
Papom na čelu, integritet katoličkog nauka 
i obiteljskog, crkvenog i političkog 
crkvenog morala. 

Završavam ovaj moj kratki spis sa željom da 
bi kardinal Stepinac, zasada Sluga Božji, bio 
što prije proglašen blaženim i svetim, a onda 
i zaštitnikom hrvatskog naroda. Sada bi 
čitavi hrvatski narod, zastupan od svoje 
Biskupske konferencije i od Sabora čitave 
Hrvatske, mogao donijeti prijedlog Svetoj 
Stolici da kardinala Alojzija Stepinca pro¬ 
glasi zaštitnikom hrvatskog naroda, nakon 
što bude proglašen blaženim i svetim. 
Vjerujem da bi to bilo veoma korisno i za 
Katoličku crkvu u Hrvata i za čitav hrvatski 
narod, pa i za one koji ne vjeruju, jer je 
njegovo rodoljublje bilo ne samo 
evanđeosko, nego i visoko etično, humano i 
demokratsko. 

Split, 7. svibnja 1994. 
Dr. FRANEFRANIĆ, 
Nabiskup spiitsko-makarski 
u miru. 

UZOR LJUBAVI PREMA DOMOVINI 


Rodoljublje Sluge Božjega 

Sluga Božji Alojzije Stepinac bio je veliki 
rodoljub. Ljubio je svoj narod, ljubio gaje 
cijelim svojim bićem. Smatrao je to 
kršćanskom krepošću, koju treba očitovati 
u svom životu i za koju se isplati i žrtvovati 
svoj život. 

Bio je rodoljub, ali nikada nacionalist. Do¬ 
bro je i u danima mraka, kada je nacionali¬ 
zam preuzimao sve više maha, lučio 
nepomirljivost između rodoljublja i na¬ 
cionalizma, između vjere i politike, 
između ljubavi prema narodu i strančarske 
politike. 

Ljubav prema domovini 

Ljubio je svoju domovinu i bio spreman za 
nju žrtvovati i svoj život. Smatrajući daje 
prvi svjetski rat, koji je započela Austro¬ 
ugarska, jedan domovinski rat, nije tražio 
da kao svećenički kandidat bude os¬ 
lobođen od vojne dužnosti, iako je to 
mogao, već je smireno i predano u volju 
Božju pošao na frontu, čvrsto vjerujući da, 
ako je volja Božja će ga ona izbaviti iz toga 
pakla. 

U rovu piše 3. X. 1917. svome prijatelju iz 
sjemeništa, kasnijem svećeniku Tomi 
Košutiću, jedno kratko pismo, jedno od 
rijetkih njegovih pisama iz tog razdoblja: 
"Znam da već misliš, da su me rogati ot¬ 
premili u Had. Ali neće grom u koprive do 
sada. Još ima Bog na nebu.” I nastavlja: 
" Krasna zemlja. Sad još sve zeleno. Dani 
krasni, samo noći hladne...Pa kad još k 
tome zagrmi: 'Oj Banovci’, 'Lijepa naša', 
'Kano mi gora' onda misliš da si usred 
Zagreba na kakvim demostracijama. Dao 
Bog da dodjem o Božiću na dopust.” 

Kad se vratio iz talijanskog zarobl jeništva 
kući i odlučio u prvo vrijeme ostati na selu, 
aktivno sudjeluje u katoličkim društvima. 

Na međunarodnom slavlju orlovske ka¬ 
toličke omladine u Brnu godine 1922. 
ponosno nosi hrvatsku zastavu ispred 
hrvatske omladine, koje se okupilo na 
slavlju oko 1.500 osoba. Jednako će tako 
ponosno nositi hrvatsku zastavu na skupu 
orlovskih društava u Djakovu, u proljeće 
1924. 


Pavao Pfister, isusovac, njegov supitomac 
u Germanicumu, za njega ističe među 
ostalim njegovim vrlinama i ljubav prema 
domovini. 

"Iskreno je ljubio svoj 
hrvatski narod 11 

Na svečanoj bakljadi priređenoj njemu u 
čast uoči biskupskog posvećenja rekao je: 
"Želim samo, da naša vjera bude i nadalje 
svjetionik svakome pojedincu od vas i ci¬ 
jelom hrvatskom narodu.” 


Na dan svoga biskupskog posvećenja oku- 
pljenim je svećenicima rekao da u 
poteškoćama želi razumjeti svoj kler, a u 
domoljublju ne želi da ga itko natkrili. 

Drugi dan nakon svoga posvećenja Sluga 
Božji je posjetio bogoslovno sjemenište. 
Tom prigodom među ostalima rekao je 
bogoslovima, svojim "dragim mladim pri- 
jateljima": "Mi se kao svećenici ne 
možemo baviti strančarskom politikom, i 
neka je daleko od nas, ali isto tako poštu¬ 
jemo i ne bojimo se istaknuti svoje ljubavi 
prema Hrvatskom narodu. Mi znamo što 
jesmo i svog hrvatskog imena ne trebamo 
se nikad stidjeti." 


Po protokolu tadašnjeg vremena morao je 
učiniti poklon kralju Aleksandru kao po¬ 
glavaru domovine. Tom prigodom je 
kralju rekao otvoreno i smjelo: "Ja ne 
mogu zatajiti ono što me je majka rodila, 
to jest da sam Hrvat!" 

Kad je hrvatsko ime bilo zabranjeno isti¬ 
cati i zavijoriti hrvatsku trobojnicu, u vre¬ 
menima najveće diktature jugo-generala 
Petra Živkovića, Sluga Božji je ulijevao u 
Božji narod ljubav prema hrvatskom 
imenu, budio ponos na hrvatsku tradiciju, 


ne zalažući se pri tom nikada, niti se 
poistovjećujući s bilo kojom političkom 
strankom. 

To dolazi posebno do izražaja prigodom 
posvete spomen-oltara u Jeruzalemu, u 
čast Nikole Tavelića, hrvatskog blaženika 
i mučenika. Tom prigodom upravio je 
poslanicu svim Hrvatima katolicima, 
ističući duhovni značaj hodočašća u Svetu 
zemlju, važnost ove "hrvatske jeruzalem¬ 
ske svečanosti", posvete oltara bi. Nikole 
Tavelića, jeruzalemskog zaštitnika hrvat¬ 
skog naroda, na kojem će se stalno služiti 
svete mise za sreću i spas dragog nam 
hrvatskog naroda. 

Veliki planovi Sluge Božjega da se istri¬ 
jebi psovka i kletva iz našeg naroda, ukloni 
pobačaj i druge opačine koje škode 
obiteljskom životu, borba protiv alko¬ 
holizma i druge, idu prema jedinom cilju, 
a taj je da Hrvatska postane zaista Božja 
zemlja i da se tako stvori zdrava, sretna i 
bolja budućnost hrvatskog naroda. 

Kod otvaranja prvog Hrvatskog Karmela, 
piše svojom rukom na spomen-slici: 
"Učinite što možete milošću Božjom, da 
se Hrvatski narod potpuno preporodi u 
Kristu, i da sve bude prožeto duhom 
Božjim, pastiri i stado." 

Kad je narod u zanosu i veselju prihvatio 
Nezavisnu Državu Hrvatsku, nadajući se 
da se u tome ostvaruje stoljetni san o slo¬ 
bodi i nezavisnosti. Sluga Božji upravlja 
svojim svećenicima okružnicu 28. travnja 
1941. Među ostalim piše: "Molim vas i 
pozivam da svim silama nastojite i radite 
oko toga, da naša Hrvatska bude Božja 
zemlja, jer će samo tako moći izvršiti svoje 
dvije bitne zadaće koje kao država imade 
da izvrši u korist svojih članova." 

Prigodom ljetne biskupske konferencije, 
dne 26. lipnja 1941, posjetio je hrvatski 
episkopat Dr. A. Pavelića, državnog po¬ 
glavara. Tom je prilikom Sluga B ožji, kao 
Predsjednik Biskupskih konferencija, 
upravio Dr. Paveliću govor koji počima 
riječima: "Ako je istina, kao što jest, daje 
l jubav prema narodu, iz kojega smo nikli, 
postulat naravnog zakona, onda nema 
sumnje, da je ta ljubav samim prstom 
Božjim upisana u naša srca. I, ako je istina, 
kao što jest, daje začetnik naše svete vjere, 
koju ispovijedamo, sam Bog, onda je 
sigurno, da za razumna čovjeka nema suk¬ 
oba između ljubavi prema svetoj vjeri i 
ljubavi prema svome narodu, kad obje kao 
dvije rođene sestrice izviru iz Božjega bića 
kao jedinstvenog izvora." 

Tu će misao Sluga Božji često ponavljati 
u svojim nagovorima i propovijedima, 
često on, naime, ističe kako Crkva mora 
služiti narodu u kojem je ukorijenjena, ali 
narodne smije postati sredstvo u crkvenim 
rukama za ostvarenje ovozemnih probi¬ 
taka i nauma. Osluškuje i poštiva volju 
naroda. Jednom glasuje za stranku koja 
izriče volju hrvatskog naroda, ali na¬ 
glašuje, da ne glasa za stranku kao takovu, 
niti za vođu te stranke, nego za hrvatski 
narod, koji je tada u HSS vidio svoga 
jedinog zakonitog zastupnika. 

Crkva ima svoj narod, ali se ona cijelim 
svojim bićem bori i protiv same pomisli da 
bi narod imao neku svoju crkvu, odijeljenu 
od Kristove Crkve, od Crkve koju je 
Gospodin sagradio na Stijeni-Petru i na 
njegovim nasljednicima. Za takvu Crkvu i 
vjeru Alojzije Stepinac je bio uvijek spre¬ 
man poći u smrt, što se doista i ostvarilo. 
Temeljni razlog njegova suda i osude je 
upravo ljubav i vjernost prema Kristovoj 
jednoj i nerazdvojivoj Crkvi, i tako postaje 
svjedok mučenik jedinstva Crkve ka¬ 
toličke. 

Milovan Đilas, jedan od prvih korifeja ju¬ 
goslavenskog komunizma, rekao je hrvat¬ 
skom kiparu Ivanu Meštroviću jednu 
veliku istinu: "Mi nemamo ništa protiv 
Stepinčeva hrvatskog nacionalizma, ali mi 
ne možemo podnositi njegove privrženosti 
rimskome papi." Po svjedočanstvu ovog 
čelnika komunizma, Sluga Božji bio je 
istiniti rodoljub, a ne neki "nacionalist”, i 
razlog njegove osude bio je što nije htio 
raskinuti s rimskim Papom, nasljednikom 
svetog Petra i stvoriti neku "nacional¬ 
ističku" crkvu. 

Alojzije Stepinac ljubi svoj narod, visoko 
cijeni hrvatske vjerske predaje, njegova 
draga svetišta, njegove zavjete. Nastoji 
razbuditi u narodu kult prema hrvatskim 
blaženicima. Njima posvećuje oltare i 
nove župe u Zagrebu uz posebnu dozvolu 
Svete Stolice. Rodoljublje Sluge Božjega 
je kao čin bogoljublja. 

Osuda nacionalizma 

Sluga Božji ljubi svoj narod, ali ne odo¬ 
brava nacionalizam, koji stvara od naroda 
idol, koji mrzi i prezire druge narode, koji 
nastoji stvarati takozvana čista etnička po¬ 
dručja u kojima narod koji je vjekovima 
ukorijenjen u tim područjima mora nestati. 
Morao je s boli u duši promatrati rasna i 
etnička čišćenja što ih je njemački rasizam 
provodio u Njemačkoj i na okupiranim 
područjima. 

Još godine 1938. u jednom nagovoru 
sveučilištarcima postavlj a pitanje: "Ali zar 
je narodnost najviše dobro čovječje? Nije, 
jer bi inače moralo biti u stanju, da ispuni 
sve težnje čovječje i učiniti ga blaženim na 
zemlji. A da to ne može, jasno je. A na 
koncu konca sa smrću prestaju i sve rasne 
razlike... 

Ako dakje, ljubav prema narodnosti 
prijeđe granice zdravoga razuma, onda to 
nije ljubav, nego strast, a strast niti je od 
koristi niti je od trajnog opstanka... 

Ljubav prema svome narodu ne smije 
čovjeka učiniti divljom životinjom, koja 


sve ruši i izazivlje osvetu, nego ga mora 
oplemenjivati tako, da svome narodu 
pribavi poštovanje i ljubav drugih naroda. 
Zato ljubav prema vlastitom narodu ne 
stoji u nikakvoj opreci s ljubavlju prema 
čitavom čovječanstvu, nego se 
međusobno popunjuju. Svi su, naime, 
narodi djeca Božja i zato svi vape k Bogu: 
'Oče naš, koji jesi na nebesima'." 

Kada je jedan od uvaženih čelnika nacion¬ 
alista napisao da će u budućoj hrvatskoj 
državi biti na snazi rasistički zakoni. Sluga 
Božji je izjavio kako će se protiv toga 
boriti cijelim svojim bićem i kao biskup i 
kao čovjek. 

Kad su zaista stupili u Nezavisnoj Državi 
Hrvatskoj ti zakoni na snagu, nadbiskup 
Stepinac nije propustio nijednu priliku da 
ustane protiv lažnog nacionalizma i 
rasizma. Potresne su njegove propovijedi 
u vrijeme rata na završetku pokorničkih 
procesija i na Blagdan Krista Kralja. 

Tako 25. listopada 1942. na blagdan Krista 
Kralja među ostalim naglašuje: 

"Svi narodi i rase potječu od Boga. Stvarno 
postoji jedna rasa, a to je Božja rasa. 
Njezin rodni list nalazi se u Knjizi 
Postanka, kad je ruka Božja iz gliba ze¬ 
maljskog sazdala prvog čovjeka i 
udahnula mu životni duh (Post 2,7)... 

Pripadnici te rase mogu biti više ili niže 
kulture, mogu biti bijele ili crne boje, 
mogu biti odijeljeni oceanima, mogu 
živjeti na sjevernom ili južnom polu, ali 
bitno ostaju rasa, koja od Boga proizlazi i 
Bogu ima da služi... 

Svaki narod i svaka rasa, kako se danas 
odrazuje na zemlji, imade pravo na život 
dostojan čovjeka i na postupak dostojan 
čovjeka...". 

U listopadu 1943. naglašuje isto: "Razlike 
rasne ne mogu biti uzrokom uništenja. 
Crkva bi pomanjkala u svojem poslanju, 
kad ne bi digla glas u obrani svih koji su 
žrtve nepravde, bez razlike rasne..." 

131. listopada 1943, na kraju velike pok¬ 
orničke procesije, ponovno se vraća na tu 
temu: "Moramo priznati svome bližnjemu 
pravo na život, na vlasništvo, na čast...Ne 
možemo dopustiti da se ubijaju 
nevini...Uvijek smo propovijedali sveta 
načela Božjeg zakona, bilo da se radi o 
Hrvatima, Srbima, Židovima, Ciganima, 
katolicima, muslimanima, pravoslavima i 
drugima...". 

U jednom pismu iz Krašića u povjerenju 
piše jednom crkvenom dostojanstveniku, 
da će Crkva morati na prvom Koncilu 
osuditi nacionalizam kao najveću herezu 
današnjeg vremena, kao kugu koju treba 
ukloniti iz naroda, sa zemlje, da zavlada 
mir i sklad među ljudima, kao među 
braćom i sinovima jednog te istog ne¬ 
beskog Oca. 

Sluga Božji je ljubio svoj narod. Ljubio ga 
je nadnaravnom ljubavlju, ljubavlju ko¬ 
jom je i Gospodin Isus Krist ljubio svoj 
narod, u kojem se utjelovio i kojom je 
ljubio svoj grad Jeruzalem; ali u toj ljubavi 
su bili uklopljeni i svi narodi do svršetka 


svijeta. Evanđelisti ističu da je Gospodin 
zaplakao nad Jeruzalemom i nad njego¬ 
vom sudbinom, što nije upoznao "časa 
svoga pohođenja" (Lk. 19, 41-44). Sluga 
Božji molio je, trpio, djelovao da se to ne 
zbude i njegovom dragom Hrvatskom 
narodu, da proigra milost vjere koja ga je 
kroz trinaest stoljeća očuvala. 

Sluga Božji je ljubio svoj hrvatski narod 
kao što je apostol Pavao ljubio svoj 
židovski narod. Ponosan je bio apostol 
Pavao na svoje podrijetlo: "Ja sam 
Izraelac, iz potomstva Abrahamova, ple¬ 
mena Benjaminova " (Rim 11, 1). "Istinu 
govorim u Kristu, ne lažem; susvjedok mi 


je savjest moja u Duhu Svetom: silna mije 
tuga i neprekidna bol u srcu. Da, htio bih 
ja sam proklet biti, odvojen do Krista, za 
braću svoju, sunarodnjake po tijelu." 
(Rim. 9,1-2). "Želja je srca moga i molitva 
Bogu za njih: da se spase " (Rim. 10,1). 

Takvom Pavlovom ljubavlju prema svo¬ 
jem narodu ljubio je svoj narod Sluga 
Božji Alojzije Stepinac. Postao je "prok¬ 
letstvo" radi svojega naroda, da bi svojom 
žrtvom života svome hrvatskom narodu 
isprosio spasenje, istinsku sreću i slobodu. 

P. Celestin TOMIĆ, OFMConv. 


Svijet osvojiti za Krista 


Misijske misli kardinala Stepinca 


Kardinal Alojzije Stepinac bijaše od godine 1924. do 1931. stu¬ 
dent filozofije i teologije na Papinskom Sveučilištu "Gregoriana" 
u Rimu. Crkvom je tada upravljao Papa Pio IX, misijski Papa. 
Njegovu misijsku encikliku "Rerum Ecclesiarum" (28. veljače 
1926.) Sluga je Božji dobro poznavao. U njegovu su se dušu 
duboko urezale riječi što ih je tamo pročitao: "Znajte, dok bude 
daška života u nama, osjećat ćemo tjeskobu i brigu za daleke 
misije." Sluga Božji nije prema tome glasu, koji je i glas Kristov, 
ostao ravnodušan. On je, kao mladi svećenik, 24. rujna 1931. 
primljen za člana "Družbe sv. Petra Klavera za afričke misije i 
oslobođenje robova". Svrha te "Družbe" sastojala se u dobro 
organiziranom trajnom radu kroz riječ i pisanje, također i 
oživljavati zanimanje za misije i tako namaknuti potrebne darove 
za misije, kako bi se mogao provesti apostolat misijskih zvanja i 
pobuditi katolike na molitvu za obraćenje Afrike. 

Samo tri godine kasnije,,25. ožujka 1933, pod upisnim brojem 40, 
Alojzije postaje članom "Pobožnog Društva svećenika za Misije" 
("Pia Unio Cleri pro Missionibus"), čija je svrha bila pobuditi u 
svećeničkim srcima apostolsku gorljivost, kako bi sami sebe i 
druge kršćane poticali na svekoliki oblik misi jskoga rada. 

Iz te mladomisničke gorljivosti razvio se i oblikovao njegov 
osbujni pogled na misije i zadaću oko širenja Kristova 
Kraljevstva, kako u samom hrvatskom narodu tako i u poganskim, 
nekršćanskim krajevima na svim stranama svijeta. Čitateljima 
Glasnika, uz ovogodišnju "Misijsku nedjelju" pružamo nekoliko 
misli o tom, za sve Kristove učenike trajnom pozivu na misijsko 
djelovanje, kako ga je proživljavao, preporučivao i naučavao 
Sluga Božji. 

"Idite..." - misije u našoj sredini 

Članicama svjetovnog instituta "Suradnice Krista Kralja" napisao 
je, nalazeći se u krašićkom sužanjstvu, 25. travnja 1955. ove 
apostolske misli: "Bogu hvala, još ima idealnih duša među našim 


svijetom, koje su spremne na sve žrtve za proširenje Kraljevstva 
Božjega na zemlji. Upravo ovih dana slušamo riječi Spasiteljeve 
apostolima nakon uskrsnuća: Tdite i učinite sve narode mojim 
učenicima...' Nije rekao Spasitelj: 'Čekajte, dok tko k vama dođe’, 
nego: Tdite!*, od grada do grada, od kuće do kuće, od zakutka do 
zakutka i učinite mojim učenicima, to jest sljedbenicima Kris¬ 
tovim sve ljude. Baš tu su, po mom sudu, premnogi katolici 
zatajili, pa čak i mnogi svećenici možda. Zaboravili su na potpuni 
smisao riječi Spasiteljeve 'Idite' i prepustili sotoni, da on ide od 
kuće do kuće, od tvornice do tvornice, od jedne duše do druge 
preko svojih slugu, da sve skupa odvede u propast, kako se vidi 
iz svega što proživljujemo. Međutim, svijet se još uvijek može i 
mora osvojiti za Krista Gospodina, za Boga našega! (...) Svake su 
osude vrijedni malodušnici i sumnjičavci među katolicima. Kažu, 
svijet je već potpuno poganski, ne isplati se više dirati u to. A zar 
je u doba Kristovo svijet drukčije izgledao? Zar se nisu i onda 
posvuda dizali hramovi Venere, u kojima se žrtvovala čistoća, 
zdravlje i duše sotoni? Zar je filozofija tadanjeg vremena bila za 
trunak bolja od današnje? Zar nije i onda program ogromne većine 
čovječanstva bio 'panem et circenses’, 'kruha i igara', ako ne u 
kinima, a ono pod otvorenim nebom? Zar nije i onda vladao 
'civilni' brak i mnogoženstvo? Zar nije i onda evala diktatura 
careva i njihovih pomoćnika? Zar nisu i onda iza svakog ugla virili 
doušnici, da optuže i onda isprate svoje žrtve na stratište? Nihil, 
dakle, novi sub sole - Ništa novog pod suncem, kako kaže mudrac 
u Svetome Pismu, nego je svijet omlitavio i zaboravio, da snaga 
milosti Božje nije ni zatrunak smanjena danas nakon dvije hiljade 
godina kršćanstva' (...) Kad bi svi katolici to shvatili, budite 
uvjerene, da bi manje nego u jednoj godini svijet bio potpuno 
kršćanski." 

Imajući u vidu posebno bezbožnu, osobito komunističku propa¬ 
gandu i propagandu raznih sljedbi, pisao je 7. svibnja 1957: 
"Zašto ne bi i katolici istim metodama natrag osvajali duše za 
Boga, koje su postale plijenom bezbožnog materijalizma ili 
drugih nezdravih i pogibeljnih nauka, kad je Isus rekao apos¬ 
tolima: 'Idite i naučavajte sve narode...'. Dok su katolici sjedili 
(protivno Kristovoj zapovijedi) dotle su materijalisti i njima slični 
išli od kuće do kuće, od ureda do ureda, od kraja do kraja da 
pridobiju pristaše za svoju nauku, da ih onda, kako veli Isus Krist, 
'učine sinovima paklenim, dvaput gorim od sebe'." 

U pismu Sestri Franciski Dušić, Družbe Kćeri Božje Ljubavi, 
napisanom 6. svibnja 1957, poticao je na apostolski rad 
osobito među mladeži . Stavljajući za uzor djelovanje sv. 
Katarine Sijenske, piše: "Bila je pokretač na neki način čitave 
ondašnje Evrope. Po sebi? Sigurno ne, nego po duhu Božjem, 
kojega je bila puna. Zato i kaže Isus naš: Tko vjeruje u Me, 
iz njegova će srca poteći rijeke žive vode' (...). Kad bi svi 
katolici zahvatili svaki samo oko svoje najbliže okoline, 
budite uvjereni, da bi cijeli svijet bio brzo katolički ." 


Misije u dalekim zemljama 

Kad se bogoslov Josip Frkin obratio Sluzi Božjemu s molbom u kojoj 
je želio čuti Kardinalovo mišljenje o katoličkim misijama i u kojoj 
se "mjeri tim problemom mogu baviti naši bogoslovi i svećenici", 
Sluga Božji je odgovorio pismom napisanim 7. rujna 1955. To je 
pismo ne samo okružnica već trajno važeći nauk, koji svojim 
teološkim sadržajem i katolicitetom nadmašuje uska područja zem¬ 
ljovida i sebična umovanja, očitujući misli jednake onima koje su 
nadahnule koncilski dekret o misijama "Ad gentes": 

"Prije svega, katoličke misije nisu nikakav izum ljudski, nego im 
je temelj udario sam Božanski Spasitelj, kad je nakon uskrsnuća 
dao apostolima nalog: Tdite, dakle, poučite sve narode, krsteći ih 
u ime Oca i Sina i Duha Svetoga, učeći ih čuvati sve što sam vam 
predao.’ Crkva dakle samo ispunja nalog Kristov, kad na sve 
strane svijeta šalje svoje misionare i budite uvjereni, da brojne 
enciklike papa, napose ovih zadnjih sto godina, imadu svoj izvor 
u svijesti vrhovnih poglavara Crkve, da izvršuju samo svoju 
strogu dužnost od Boga im povjerenu, kad neprestano opominju 
i naglašuju važnost misijskog rada, radilo se o Leonu XIII. ili bilo 
kojem drugom papi. Ako je pak stroga dužnost vrhovnih po¬ 
glavara Crkve pozivati katolike na misijski rad, onda nema ni 
najmanje sumnje, daje isto tako dužnost svih katolika odazivati 
se spremno glasu vrhovnih crkvenih poglavara, svaki dakako 
prema mogućnosti, koja mu je od Boga dana. Bolno je i žalosno, 
da se katolici daleko premalo odazivaju glasu vrhovnog Pastira. 
Ako je naš narod u prošlosti imao kakvu takvu ispriku zbog 
manjeg sudjelovanja u tom poslu radi vječnih ratova, što ih je 
vojevao kroz četiri stoljeća za očuvanje svoje vjere, danas ne 
bismo imali isprike, kad bismo stajali skrštenih ruku. 

Primjedba nekih: 'Imamo misija u vlastitoj domovini i dijecezi’, 
jest odviše kratkovidna. Svima je poznato da i Francuzi imadu 
danas i te kakovih misija kod kuće, obzirom na toliku dekristi- 
janizaciju javnog života (a to se može reći i o nekim drugim 
zemljama), pa ipak vidimo, da oni velikodušno šalju brojne svoje 
sinove i kćeri u vanjske misije, a sigurno i u uvjerenju, da će se i 
na njihovom narodu ispuniti obećanje Gospodnje: 'Dajte i dat će 
vam se!’ Nerazborito je poimanje, da je slanjem pojedinog 
svećenika ili časne sestre u misije, dotični posve izgubljen za 
vlastitu domovinu. Tko tako misli taj ne shvaća pravo što je 
Mistično'tijelo Kristovo, što je Crkva Kristova. Treba se dobro 
zamisliti na primjer u riječi Apostola Pavla Efežanima: 'Pro¬ 
vodimo u život istinu u ljubavi i tako učinimo da sve uraste u njega 
koji je Glava, u Krista: od koga cijelo tijelo - skupa povezano i 
skupa držano svakovrsnom opskrbnom vezom prema djelotvor¬ 
nosti što je svakom pojedinom dijelu odmjerena - ostvaruje svoj 
rast na izgradnju samoga sebe u ljubavi’ (Ef. 4, 15-16). Ja nipošto 
ne smatram izgubljenima za našu domovinu one misionare 
isusovce i franjevce i razne časne sestre, što djeluju u dalekim 
poganskim zemljama, nego naprotiv, smatram to posebnim 
blagoslovom za našu domovinu prema gore rečenom načelu. 

Ja, dakle, od sveg srca blagoslivljem svaki Vaš napor u tom 
pravcu. Konkretno, u sadanjim prilikama, puno nećete moći 



Dijeljenje sv. Potvrde u prostoru oko katedrale u Zagrebu, 
godine 1940. 

učiniti prema vani. Štampa Vam je onemogućena. Nisu bez 
teškoća niti kakovi posebni sastanci ili kongresi u tu svrhu. Malo 
se može u današnjim prilikama učiniti i sabirnim akcijama u našoj 
domovini za misije. Ali, ostaje Vam jedno sredstvo, koje je 
najvažnije od svega: molitva! A tu se može i mora učiniti puno, 
jer nema vjernika tako jadnoga, koji ne bi mogao svaki dan ili 
barem nedjeljom izmoliti bar jedan Očenaš ili Zdravo Marijo ili 
Slava Ocu za katoličke misije. 

Znam, da su svećenici opterećeni svakojakim brigama i ob¬ 
vezama. Ali još uvijek će mu uspjeti barem koju tu sv. Misu 
prikazati za katoličke misije. Ja imadem pravilo svaki mjesec 
barem jednu Misu odslužiti ili dati odslužiti, po danom stipendiju, 
za misijske nakane Svetoga Oca. Svaki će najbolje znati što i 
koliko može kao pojedinac. A kad se saberu sve molitve i žrtve 
čitave jedne dijeceze, pa čitave jedne zemlje, tko ne vidi, da od 
sitnica postaje jedna velika sila, kao što se konačno ni sam ocean 
ne sastoji od drugoga nego od bezkrajnih kapi. A što konačno mi 
ograničeni ljudi i možemo dati Bogu nego sitnice? Da ih Spasitelj 
ne prezire vidite i iz one zgode kad je naredio apostolima: 
'Sakupite mrvice koje preostaše.’ čime su se konačno i nahranile 
one mase, ako ne mrvicama kruha ('fragmentima panis’), koji se 
množio u Spasiteljevim rukama? 

Ja sam na molitvu uvijek polagao najveću važnost, a danas više 
nego ikada jer predobro osjećam, da ne bih izdržao ni jednoga 
dana, a kamoli deset i više strašnih godina, da nije bilo molitava 
dobrih duša, molitava Crkve. 

Zato i Vama stavljam na srce, kad Vam je svaka druga akcija 
manje više onemogućena, da molitvenom akcijom pomognete 
misijski rad Crkve Božje (...)." 

Ove riječi Sluge Božjega, napisane kandidatu za svećeništvo 
svojevrsna su oporuka i ’magna charta' za razmišljanje o misijama 
i za misijsko djelovanje svim članovima Božjeg naroda. 

Osim toga predočuju njega samoga kao čovjeka trajne molitve i 
svjesnog člana Crkve. On iz te suživljenosti s njenim potrebama 
okreće globus na svom radnom stolu, svaki dan moli i mjesečno 
slavi Euharistiju za širenje Kraljevstva Božjega. I taj njegov 
apostolat je dragocjena duhovna baština i nadahnuće Crkvi u 
Hrvata za snažniju i djelotvorniju misijsku djelatnost. 

S. Rom ono v 

Papa Ivan Pavao II. o Sluzi Božjemu 
zagrebačkom nadbiskupu i 
kardinalu Alojziju Stepincu 


Zj a vrijeme svog nezaboravnog i 
povijesnog pastoralnog pohoda Crkvi 
u Hrvata i posjeta Republici Hrvatskoj 
(Zagreb, 10-11. rujna 1994.) Sveti 
Otac Ivan Pavao II. više je puta u svo¬ 
jim govorima svratio pozornost 
slušatelja na svijetli lik Sluge Božjega 
Alojzija kardinala Stepinca. Svaki put 
kada bi Papa spomenuo njegovo ime 
nazočni su to popratili pljeskom u znak 
odobravanja. Da li samo iz osjećaja 
štovanja Sluge Božjega, ili se u 
takvom reagiranju vjerničkog puka 
mogla otčitati skrivena, ali stvarna 
želja da svog Kardinala što prije vide 
podignuta na čast blaženih i svetih, na 
oltaru? Onaj tko bi htio istinito odgo¬ 
voriti na takvo pitanje vjerojatno će 
morati posegnuti za elementima i jed¬ 
nog i drugog mogućeg odgovora. 

No, što je zapravo papa Ivan 
Pavao II. za svog 62. apostolskog 
putovanja izvan Italije, u Hrvatsku, 
rekao o Sluzi Božjemu? Da bismo to 
lakše razumijeli, pokušat ćemo iz nje¬ 
govih nastupa izdvojiti glavne misli 
koje se odnose na lik Sluge Božjega. 

Sluga Božji - bedem Crkve u 
Hrvata 

Već u svom prvom pozdravnom 
govoru u zagrebačkoj međunarodnoj 
zračnoj luci Pleso, u subotu 10. rujna 
o. g., tek stoje - poljubivši ga - stupio 
na hrvatsko tlo, Sveti Otac Ivan Pavao 
II. osjetio je potrebu "podsjetiti na is¬ 
taknutu i uvelike štovanu osobu Sluge 
Božjega kardinala Alojzija Stepinca". 


Učinio je to tik do ostalih hrvatskih 
blaženika i svetaca, hoteći tako "izraz¬ 
iti svoje poštovanje prema Hrvatima 
koji su se istaknuli u evanđeoskim kre¬ 
postima": sv. Nikoli Taveliću (+1391) 
i sv. Leopoldu Bogdanu Mandiću (+ 
1942), bi. Augustinu Kažotiću (+ 
1323) i bi. Marku Križevčaninu (+ 
1619). Papa u Stepinčevu liku vidi 
"bedem Crkve u Hrvata". "Bedem" 
znači "utvrda" ili "branik", a u figura¬ 
tivnom smislu riječi označava onoga 
ili ono što je "zaštita" ili "obrana" pred 
nekom opasnošću ili prijetnjom. Sam 
Sveti Otac projasnio je malo dalje o 
čemu se radi, kada je istaknuo 
"bezbrojne sinove i kćeri ove zemlje" 
koji su se "u ime ljudskih prava i 
kršćanskog dostojanstva suprot¬ 
stavljali jarmu ateističkog komu¬ 
nizma". Dakle, "ateistički 
komunizam" bila je ta realna povijesna 
prijetnja i opasnost pred kojom je 
Sluga Božji, kao pravi evanđeoski 
Pastir, a po uzoru na Isusa - Dobrog 
Pastira (usp. Iv. 10), stao u obranu 
Crkve u Hrvata. Pod plaštem klasne 
jednakosti taj je komunizam zapravo 
propovijedao i širio bezboštvo, atei¬ 
zam, te mu je glavni cilj bio u korijenu 
posjeći i samu pomisao, a kamoli ne 
vjeru u Boga. Tomu su do pred malo, 
ili kako kaže Papa "u novije vrijeme", 
mnogi od nas bili svjedoci. Ustati pak 
u obranu Crkve i vjere pred naletom 
bezboštva kao službene državne 
ideologije značilo je izložiti se 
pogibelji, značilo je upravo biti "be¬ 
dem" prema komu će biti usmjereni 
mnogi i snažni udarci i valovi. Sluga 


Božji bio je takav bedem koji se nije 
dao slomiti, nije popustio pod udar¬ 
cima, već je hrabro stajao na braniku 
Božje časti, vjere i Crkve. Sv. Pavao 
će l*šćansku zajednicu u Filipima po¬ 
taknuti: "Poštujte takve jer se za djelo 
Kristovo smrti sasvim približio, život¬ 
noj se pogibelji izložio" (Fil. 2,30). Iz 
tih i takvih razloga Sveti je Otac poz¬ 
vao na poštovanje prema kardinalu 
Alojziju Stepincu, ali i prema mnogim 
drugim, možda i neznanim, junacima 
"koji su posvjedočili svoju vjeru i 
hrabrost", tim više što nam ovaj Papa 
dolazi iz Crkve u Poljskoj, zemlje koja 
je i sama prolazila kroz kušnju i 
katarzu bezbožnog komunizma. Takvi 
su ljudi, veli Papa, svjedoci koji su 
pokazali svoju hrabrost, te ustrajali u 
vjernosti Bogu i Crkvi, ne pitajući za 
cijenu. Bili su dakle spremni za Kris¬ 
tovo ime i život svoj položiti. Stoga 
nije slučajno da se takvi muževi u iz¬ 
vornom grčkom izričaju nazivaju 
"martyri", što upućuje na svjedočenje 
do mučeništva. Upravo je ta 
evanđeoska krepost, postojanog 
svjedočenja pa i do mučeništva, resila 
svijetli lik Sluge Božjega, te je na tu i 
takvu krepost htio podsjetiti i papa 
Ivan Pavao II. 

Sluga Božji - pravi Pastir i 
istinski čovjek Crkve 

Lik Sluge Božjega kao pravog 
Pastira koji svjedoči i brani Crkvu i 
vjeru, istaknut u svom prvom govoru, 
još je više naglašen u nagovoru Svetog 
Oca svećenicima, redovnicima, re- 

S mladim križarima na tečaju u Mokricama 


dovnicama i svećeničkim priprav¬ 
nicima na molitvi 'Večernje' u za¬ 
grebačkoj katedrali, u subotu 10. rujna 
o. g. navečer. Nakon što je "iz dugog 
niza muževa i žena koji su se u naše 
vrijeme istakli življenjem kršćanskih 
vrlina" izdvojio Sluge Božje: Josipa 
Langa, Antu Antića, Vendelina 
Vošnjaka i Ivana Merza, Papa je htio 
istaknuti da je "najsvjetliji lik, bez 
sumnje, nadbiskup i kardinal Alojzije 
Stepinac". Po čemu? Po tome što je 
Sluga Božji, tvrdi Papa, pokazao svo¬ 
jim životom "da je istinski čovjek 
Crkve", te je - dosljedno tomu - "kao 
pravi Pastir, uvijek bdio nad svojim 
stadom". Eto nam ponovno slike 
Pastira, koji - da bi bio pravi - mora biti 
"bedem" i "uvijek bdjeti", poput bud¬ 
nog stražara. Slika je nadahnuta pro¬ 
rokom Ezekielom, koji Božjim 
Duhom potaknut ovako naviješta: "I 
tebe sam, sine čovječji, postavio za 
stražara domu Izraelovu: kad čuješ 
riječ iz mojih usta, opomeni ih u moje 
ime" (Ez. 33,7; usp. i Ez. 34 - o krivim 
i pravim pastirima Izraelovim). čime 
je pak to kardinal Alojzije Stepinac 
zaslužio prestižnu titulu "pravog 
Pastira" u biblijskom smislu? Time što 


je "uvijek bdio nad svojim stadom". 
"Uvijek", to znači bez prekida je svo¬ 
jim budnim okom pazio da mu povjer¬ 
eno stado ni u kojem trenutku ne bude 
prepušteno "štetnim pašnjacima", tj. 
protivnim strujama i pogubnim svjeto¬ 
nazorima, što u čovjeku, a osobito pak 
vjerniku, nastoje upropastiti dušu i 
ušutkati glas savjesti, savjesti što zove 
na vjernost Bogu i Crkvi, te ispravnim 
moralnim načelima. Sluga Božji, 
čineći i postupajući tako, bio je pravi 
Pastir uvijek i svagdje: "na slobodi, u 
zatvoru i za vrijeme prisilnog boravka 
u Krašiću". 

Kao "pravi Pastir" nije pak mogao 
biti drugo nego "istinski čovjek 
Crkve". To je, prema riječima Ivana 
Pavla II, kardinal Alojzije Stepinac 
pokazao na više načina: "svojom 
prisutnošću, svojim radom, svojom 
hrabrošću i strpljivošću, svojom 
šutnjom i, napokon, svojom smrću". 
Nije pri tome žalio žrtve, pa ni sam 
život. "Pravi Pastir" i "istinski čovjek 
Crkve" nije mogao mirno gledati, a još 
manje dopustiti "razdor među svećen¬ 
stvom i odijeliti Božji narod od Rim¬ 
ske Crkve", ističe Sveti Otac. A bilo je 
to teško vrijeme, kada su vlastodršci 


"preko političkih udruženja" nastojali 
svim silama djelovati u tom pravcu, 
želeći postići nečasne ciljeve koji bi 
zadovoljili tek njihove sebične 
političke interese. Mudar i razborit 
kardinal i nadbiskup Alojzije Stepinac 
na vrijeme je prozreo tu zamku, te 
"nije oklijevao oduprijeti se svom 
snagom, plativši tu hrabrost zatvorom 
i uzništvom", ističe papa Ivan Pavao 
II. Djelujući na taj način kao svjedok, 
Pastir i branitelj autentične Kristove 
nauke o Crkvi, Sluga Božji ostao je 
dosljedan promicatelj tradicije hrvat¬ 
skog naroda, koji je od prvih dana 
ulaska u kršćanstvo i veliku Božju 
obitelj (VII. st.) "uvijek ispovijedao 
duboko zajedništvo s Petrovom Stoli¬ 
com", naglasio je Sveti Otac, i prisjetio 
se veličanstvenog euharistijskog 
slavlja prigodom hrvatskog nacional¬ 
nog hodočašća u Rim 1979. godine, a 
u povodu "Branimirove godine" i 
značajnog Pisma hrvatskom narodu i 
svećenstvu, što ga je papa Ivan VIII. 
uputio hrvatskom knezu Branimiru 
(879). 

Sluga Božji - neustrašivo i 
hrabro privržen Evanđelju 

u propovijedi na svečanoj sv. 
Misi, koju je papa Ivan Pavao II. u 
nedjelju 11. rujna o. g. služio na za¬ 
grebačkom hipodromu u nazočnosti 
milijunskog mnoštva vjerničkog puka, 
on je ponovno svoju misao htio us¬ 
mjeriti na "svijetle likove brojnih sve¬ 
taca vaših sunarodnjaka", posebno pak 
i "s uzbuđenjem" misleći "na stranicu 
vaše suvremene povijesti". Za¬ 
grebačkog nadbiskupa i kardinala 
Alojzija Stepinca Sveti Otac Ivan 
Pavao II. nazvao je tom prigodom 
"protagonistom" te suvremene hrvat¬ 
ske povijesti, povijesti koja je ispisana 
"u godinama neposredno nakon Dru¬ 
gog svjetskog rata". U ne baš jed¬ 
nostavnim i lakim okolnostima 

stvarnog i sustavnog, makar ponekad 
prikrivenog, progona Crkve i vjere te 
su godine ispisane vrijednim slovima 
"vjernosti Kristu i Vrhovnom 
Svećeniku". Kardinal Alojzije Stepi- 
nac stao je na čelo te vjernosti i svoga 
stada, pokazavši prvi "hrabru 
privrženost Evanđelju", premda ne 
bez kušnji i patnji svake vrste, rekao je 
Papa. Kao što se zlato u vatri kuša, tako 
i svaka vjernost u vatri trpljenja blista 
tek pravom i istinitom. Snagu za takvu 
kreposnu vjernost Bogu i Crkvi Sluga 
je Božji crpio na Evanđelju: Kristov 
uzor i riječi bili su za njega uistinu 
sveti, te je uz njih pristajao "svim 
srcem svojim, i svom dušom svojom, 
i svim umom svojim" (Mt. 22,37). I 
sama riječ "privrženost" želi reći nešto 
više od običnog zauzimanja stava odo¬ 
bravanja nekoga ili nečega; želi, 
naime, ukazati koliko na afektivni 
toliko i na efektivni vid te stvarnosti. 
U konkretnom sluča ju Sluge Božjega, 
"vjernost Kristu i Vrhovnom 
svećeniku" pretpostavljala je kreposnu 
ljubav prema Isusu Kristu i njegovoj 
Crkvi, iz koje je onda slijedilo konk¬ 
retno pastirsko djelovanje, pa makar 
zato trebalo platiti "patnjama i 
kušnjama svake vrste", kako je prik¬ 
ladno držao potrebnim ustvrditi Sveti 
Otac na zagrebačkom Hipodromu. 
Takva je vjernost, ukoliko izvire iz 
"hrabre privrženosti Evanđelju", 
također jedna od važnih evanđeoskih 
kreposti jer: "Svi će vas zamrziti zbog 
Imena moga. Ali tko ustraje do kraja, 
taj će se spasiti" (Mt. 10, 22); dok u 
knjizi Otkrivenja sv. Ivana, apostola, 
čitamo: "Tako će pobjednik biti od¬ 
jeven u bijele haljine, i neću izbrisati 
imena njegova iz knjige života, i 
priznat ću ime njegovo pred Ocem 
svojim i anđelima njegovim" (Otk. 3, 
5). 

Upravo te vrednote i kreposti 
Sluge Božjega papa Ivan Pavao II. is¬ 


taknuo je i na redovitoj Generalnoj 
audijenciji srijedom, 14. rujna o. g. S 
pristiglim hodočasnicima Papa je htio 

- kako izvješćuje poluslužbeni vati¬ 
kanski dnevnik "L'Osservatore Ro- 
mano" (br. 212, od 14. IX. 1994, str. 4) 

- ponovno duhovno proživjeti svoje 
hodočašće u Zagreb od prethodne 
subote i nedjelje. Na osobito istinit i 
realan način predstavio je hodočas¬ 
nicima situaciju Crkve u Hrvata, kao i 
put do neovisne i samostalne države 
Hrvatske (usput rečeno: nismo navikli 
na tako pošten i istiniti način slušati 
izlaganja o našoj zbiljnosti). Tom 
prilikom Papa je o Sluzi Božjemu 
rekao slijedeće: "Istaknuti lik Crkve u 
Hrvata u tim desetljećima patnje bio je 
kardinal i zagrebački nadbiskup 
Alojzije Stepinac, koji je neus¬ 
trašivom hrabrošću svjedočio 
privrženost Evanđelju i vjernost Apos¬ 
tolskoj Stolici." Ustvrdivši kako u tom 
djelu svjedočenja i vjernosti nije bio 
sam. Sveti Otac je nastavio: "Sve do 
naših dana, mnogi su drugi pastiri s 
njim znali podijeliti patnje hrvatskog 
naroda, hraneći u svojim vjernicima 
žar vjere i nade", i zaključio kako i 
danas Crkva u Hrvata nastoji djelovati 
u istom pravcu i uspostaviti "iskrenu 
suradnju s drugim kršćanskim i 
nekršćanskim zajednicama, kao i sa 
svim ljudima dobre volje". 

Umjesto zaključka 

Nakon što smo nastojali ocrtati 
lik Sluge Božjega kako nam gaje pred¬ 
stavio i o njemu posvjedočio Sveti 
Otac Ivan Pavao II. za njegova apos¬ 
tolskog pohoda Hrvatskoj, nameće 
nam se pitanje: da li je Papa ovakvim 
svojim govorom, pa i poklonom te 
molitvom na grobu Sluge Božjega već 
"praktički kanonizirao", iako "ne još i 
formalno" kardinala Alojzija 
Stepinca? Takve su se naime ocjene 

onih dana Papina pohoda mogle čuti i 
u nekim komentarima, osobito novi¬ 
narske naravi. Da bismo došli do stvar¬ 
nog odgovora, bilo bi potrebno 
najprije dobro razlikovati što se misli 
pod "praktično", a što pod "formalno". 
Treba, ipak, napomenuti da onaj tko 
poznaje utvrđenu i provjerenu crkvenu 
praksu u procesu beatifikacije, od¬ 
nosno kanonizacije teško će moći i 
postaviti pitanje takve vrste. Taj, 
naime, zna da se proces za proglašenje 
blaženim, odnosno svetim, nekog 
vjernika u provjerenoj i ustaljenoj 
praksi Crkve vodi prema Zakoniku 
kanonskog prava (kan. 1403,1-2), kao 
i relevantnim odredbama Svetog Oca 
i nadležne Kongregacije za pro- 
glašivanje svetaca. Takvi, dakle, 
procesi imaju svoju unutarnju logiku, 
dinamičnost i zakonitost. Svakome je 
jasno da netko može biti pred Bogom 
svet prije i mimo takvog postupka, ali 
da netko bude javno u Crkvi čašćen 
kao blaženik ili svetac potrebno je i 
formalno priznanje njegovih svetačkih 
kreposti od strane Crkve. Stoga bi se, 
u tom smislu, moglo ustvrditi da je 
netko tek tada "i praktično kanonizi- 
ran", odnosno beatificiran. 

U tom vidu, tj. u vidu postupka za 
beatifikaciju Sluge Božjega kardinala 
Alojzija Stepinca, a koji je u toku, 
postupci i govori Svetog Oca Ivana 
Pavla II. u Zagrebu 10-11. rujna o. g. 
imaju stanovito značenje i težinu, oso¬ 
bito ako ih se uzme kao Papino 
svjedočanstvo o njegovom "svijetlom 
i istaknutom liku", obasjanom kre¬ 
postima pravog Pastira, neustrašivog 
svjedoka, bedema Crkve u Hrvata, 
istinskog čovjeka Crkve, hrabro 
privrženog Evanđelju. 

Slmvko Zec 

"Krunica je iskaznica za dobivanje milosti Božje" 


IZVRSNOST KRUNICE 

U nastojanjima za duhovnom i moralnom 
obnovom Crkve u hrvatskom narodu, 
posebnu je pozornost Nadbiskup obraćao 
molitvi krunice. Ona je pravo sredstvo i 
najsigurniji put kojim Marija vodi svoje 
pobožnike k B ogu, j er, kako reče u j ednom 
pismu iz sužanjstva u Krašiću, "gdje je 
krunica, tamo je i Majka Božja, tamo je 
sigurno i Isus s njom, a gdje je Isus tamo 
je Bog, tamo je sve". U nastojanju da 
molitvu krunice što više približi Božjem 
narodu, i da mu ona postane draga, preveo 
je knjigu francuskog dominikanca A. 
PRADEL-a, "Rosaire medite et recite - 
Krunica kao razmatranje i kao usmena 
molitva ” U predgovoru hrvatskom 
izdanju ove knjižice napisao je: "Krunica 
se nekad rado molila u obiteljima kao za¬ 
jednička molitva ... Danas je nažalost kao 
takova nestala iz mnogih obitelji. S njom 
je nestalo i obiteljskog blagoslova koji je 
uz moljenje bio vezan.” (. Krunica kao 
razmatranje i kao usmena molitva, izd. 
Dominikanska naklada "Istina", Zagreb 
1943, str. 4.). 

Dok je krunica za bezbožnike i ohole ljude 
kao i neznalice objekt ismjehivanja, dotle 
je, naučava Sluga Božji, ona za kršćanina 
dragocjeno blago, duhovna hrana, sigurna 
pomoć i izvor pouzdanja. Zato je pre¬ 
poručivao dnevno moljenje krunice, po 
mogućnosti u cijelosti ili djelomično, po¬ 
jedinačno ili zajednički, a na poseban je 
način preporučivao molitvu "žive 


krunice". "Treba skupiti sve ljude dobre 
volje: djecu, mladiće, djevojke, muževe, 
žene, starce i starice i podijeliti ih u grupe 
po petnaest osoba od kojih neka svaka 
moli jednu deseticu krunice, tako će se 
osigurati stalno molenje krunice toliko 



Slugu Božji je z* sužunjstv* često molio pred 
špiljom Gospe Lurdske u župnoj crkvi u 
Kmšiću 


potrebne u ovim preteškim vre¬ 
menima... Ovom prilikom pozivam sve 
svećenike da preporuče vjernicima ne 
samo molitvu žive krunice već da mole 


cijelu krunicu. Osobito neka nastoje uvesti 
zajedničku molitvu krunice u obiteljima." 
(Okružnica "Molitva žive krunice", 19 lis¬ 
topada 1943.). "Krunica je", reče drugom 
zgodom, "legitimacija za postignuće 
milosti Božje". Želio je da se molitva žive 
krunice prilagodi načinu lakšeg moljenja i 
životnih potreba u životu mladih i 
odraslih, kako intelektualaca tako i 
seljačkog svijeta. Dob ili naobrazba ne bi 
smjele biti ni zapreka ni prednost u 
moljenju krunice, već je potrebno znati 
njezin sadržaj. Za postizanje toga cilj a pre¬ 
poručivao je štivo o krunici, jer samo is¬ 
pravnim poznavanjem bit će krunica draga 
molitva, obavljana pobožno i trajno. 
(Okružnica o štovanju BI. Dj . Marije, od 
14. siječnja 1944.) 

Ono što daje vrijednost moljenju krunice, 
što je čini lijepom i privlačnom, jest čin¬ 
jenica da ona ujedinjuje usmenu molitvu i 
razmatranje. Ona omogućuje da misli i 
učinci molitve prate uzvišene tajne vjere o 
kojima govori krunica. Osim toga, 
razmišljajući o tajni otkupljenja, nepre¬ 
stanim zazivanjem Majke Božje 
postižemo zasluge Isusova otkupljenja po 
zagovoru Majke Božje molitve bivaju 
primjenjene prema nakanama i potrebama 
molitelja. 

Sluga Božji ima doživljaj da mu se srce širi 
dok po Mariji upućuje Bogu svoje 
molitve, a istodobno nam ona donosi 
potrebne Božje milosti. 


"Potičite duše na pobožnost k Mafci Božjoj!" 


Časna sestra Vilka! 

Nisam do sada dospio, da odgovorim na pozdrav Vaš i Vaših 
sestara, što sam ga bio primio ne dugo iza dolaska u naše drago 
rodno mjesto, koje sam, Bogu hvala, našao još uvijek vjerno i 
odano Bogu i Crkvi, uz koju tu rijetku šugavu ovcu. Što dakle 
nisam dospio prije, činim sada, i zahvaljujem lijepo na pozdravu, 
u prvom redu bivšoj časnoj Majci Ignaciji, Vama i svima ostalim 


Pismo s. Vilki ŠIMEČKI, milosrdnici 
Krašić, 17.11.1952. 

brojnim sestrama potpisnicama. Hvala međutim još više na 
molitvama i žrtvama, koje ste za mene prinosile za vrijeme mojeg 
višegodišnjeg tamnovanja. Međutim borba protiv Boga i Crkve 
Božje u svijetu nije još završena, te se pastiri Crkve mogu nadati 
i gorim časovima, nego što su ih do sada proživili. Valja dakle za 
njih i dalje moliti, u prvom redu za Svetog Oca, na kojeg tako 
bijesno udaraju mrzitelji Boga i Crkve Njegove, u nadi, da će se 
ispuniti ona riječ: "Udari pastira i razbježat će se ovce." 

Kad pak kažem, da se možemo nadati i gorim časovima, ne kažem 
to zato, da vas sve skupa učinim malodušnima, nego lavovima u 
obrani časti Božje i interesa Božjih. Baš sam danas opet listao po 
krasnoj knjižici ”La divine Eucharistie", što ju je napisao onaj 
Božji čovjek, Pierre-Julien Eymard. Dugo sam se zaustavio na 
riječima: "Jedan svetac čuva i spasava svoju zemlju; njegova 
molitva i njegove krijeposti moćnije su od svih armija ovoga 
svijeta.” Ta me misao obuzela, kad sam uhvatio priliku da Vam 
odgovorim. Ako eto, prema riječima ovog Božjeg čovjeka, j e d 
a n svetac čuva i spašava svoju zemlju, tko će moći upropastiti 
zemlju, koja ima ne jednog nego na hiljade svetaca i svetica? 
Trudite se dakle i Vi, i sve Vaše sestrice, da postanete svete, već 
zato, da pomognete spasiti svoju domovinu i narod za Boga i svetu 
Crkvu, koju je On osnovao, da preko nje dovede ljude u nebo. A 
to Vam nije teško. Dovoljno je, ako revno vršite svoj a redovnička 
pravila. Onda ste sigurno svete, kako je lijepo rekao Blaženi Pio 
X. Papa, kad je slušao pripovijedanje jedne redovničke glavarice 
o krijepostima neke sestre: "Ako vjerno vrši pravila, onda vjeru¬ 
jem, daje svetica.” Dakako, da to vršenje ima svojih poteškoća. 
Ali nema poteškoća, kojih ne bi mogla ukloniti ustrajna i pobožna 
molitva, jer Krist ne može Sebe demantirati: "štogod zatražite od 
Oca u ime Moje, primit ćete." Budite dakle sve dobre redovnice, 
pune neograničenog pouzdanja u dobrog Boga, pa ćete doživjeti 
triumf Crkve, kakvog možda u historiji nije doživjela. 

Neka Vas ni najmanje ne plaše oluje, koje sada bijesne nad 
lađicom Crkve Božje. Doći će čas, kad će Spasitelj ustati i 
zapovijediti: "Zašuti i umukni!", kao što je nekada na moru 
Genezaretskom, kad je prema sudu apostola bilo već sve 
izgubljeno. Pred Bogom dragim ništa nije izgubljeno osim onoga, 
koji tvrdokorno ustraje u zlu. 

Dakle, časne sestrice, Vi i sve druge Vaše susestre, ruke k Bogu: 
Ustrajno i marljivo molite, trpite i radite, da sve postanete 
dionicima onog obećanja za kojeg čitamo u Knjizi Otkrivenja: 
"Budi vjeran do smrti i dat ću ti vijenac života!" A ja vjerujem, 
da ćete i na ovom svijetu imati prilike vidjeti, što znači biti vjeran 
Bogu i izdržati u kušnji. Nije se prevario u očekivanju Abraham, 
nije Josip egipatski, nije Judita, nije Estera, a siguran sam da se 
ne ćete ni Vi ni Vaše susestre, ako ustrajete. 

U tom duhu djelujte apostolski i oko sebe, koliko možete u 
sadašnjim prilikama. Napose, kad Vam se pruži prilika, potičite 
duše na pobožnost k Majci Božjoj. O, kad bi se Njezina krunica 
marljivo i pobožno molila u svim hrvatskim obiteljima kao 
obiteljska molitva svakoga dana, nestalo bi brzo svih nevolja, koje 
danas taru i muče tolike obitelji. Nema bržega puta doći k Isusu, 
k Bogu, negoli po Mariji, a doći k Bogu, znači doći k izvoru svake 
sreće. Baš sam u toj želji jučer našem župniku pokazao jednu 
pjesmu Majci Božjoj, koje nisam nigdje kod nas čuo pjevati, a 
sigurno je liturgijska, kad se pjeva u Rimu, i lijepa. Molite dakle 
često sve i na tu nakanu, da krunica prodre u svaku hrvatsku obitelj 
kao obiteljska molitva, pa ćete imati prilike vidjeti čudesa, koja 
stvara sveta krunica širom svijeta. 

Zahvaljujući dakle još jednom na molitvama i pozdravu šaljem 
Vama i svima Vašim sestrama svoj biskupski blagoslov kao zalog 
vječne sreće. 

Alojzije nadbiskup 


"Odišite pravim Božjim duhom" 

Pismo jednoj redovničkoj Poglavarici 
Krasić, 1954 . godine 

Časna Majko, 

Nisam dospio do sada, da Vam zahvalim na dobrim željama, 
molitvama i svemu ostalome, pa to činim sada. 

Nemojte biti odveć zabrinuti za moje zdravlje. Kao što znate, 
posjetio me je pred koji mjesec stručnjak za ovu bolest prof. 
Heilmeyer iz Freiburga, kao zamjenik gosp. Lawrence- a iz 
Amerike, pa je našao stanje zadovoljavajuće tako, da mi 
uopće nije dao druge injekcije. Trebat će tekar za par mjeseci 
po njegovom računu (daje se naime taj radium-fosfor injek¬ 
cija jednom na godinu obično). Ja sam u ostalom, a to je 
sigurno plod molitava dobrih duša, posve miran i ne bih žalio 
ni časa umrijeti, ako je volja Božja. I to bi bilo sto puta bolje, 
nego ikada popustiti sotoni, makar se koji put zaodjenuo u 
anđela svjetla, kao što čini u posljednje vrijeme. 

Vrlo me raduje, da je kod Vas sve u redu i da Vaše sestre 
odišu pravim Božjim duhom. Neka samo ustraju do konca. 
Posebno imadu razloga zato sada, kad smo stupili u svetu 
Marijansku godinu. Sada kao da molitve odišu posebnim 
mirisom pred dragim Bogom, kako je to lijepo rekao jednom 
zgodom sveti župnik Vianej: "Ako se naše ruke dotaknu 
nekog mirisa, onda daju miris i svemu ostalome čega se 
dotaknu. Ako dakle puštamo svoje molitve kroz ruke Bo¬ 
gorodice, onda će dobiti poseban miris." Neka se dakle sve 
obilato okoriste svetom godinom Marijinom, za sebe, za 
svoju dragu Družbu u domovini i po ostalom svijetu gdje 
djeluju Vaše sestre, za Crkvu Božju po čitavom svijetu. Kad 
gledam kako ovdje naš priprosti puk prihvaća sada krunicu 
u ruke, izgleda mi nemoguće, da bi se dragi Bog oglušio na 
naše molitve, koje mu se upravljaju preko Blažene Djevice. 
Dao Bog, da krunicu prihvati sav naš narod ove godine i da 
ne bude obitelji, gdje se ne bi molila! Krunica je već više puta 
spasila kršćanstvo. Zašto ga ne bi i sada? Moć Bogorodice se 
nije umanjila nimalo, a niti milosrđe Božje, kraj svih grijeha 
ljudskih i naroda našega. 

Šaljem svoj blagoslov Vama, Časna Majko, i svima Vašim 
sestrama. 

Alojzije kardinal Stepinac, nadbiskup zagrebački 


Sa sestrama Milosrdnicama u dvorištu Kuće matice u Zagrebu 




SLUGA BOŽJI ALOJZIJE STEPINAC 4 













POVIJESNA SADAŠNJOST 


Uz Međunarodnu godinu obitelji 


"Interesi Crkve i domovine 
ugroženi ponestajanjem 
kršćanskog duha u obi¬ 
teljima". 


Slaveći 1994. godinu kao "Međunarodnu 
godinu obitelji" sa zahvalnošću se spomin¬ 
jemo godine 1938, koju je Sluga Božji 
proglasio "Hrvatskom godinom obitelji". 
Premda je otada prošlo preko pol stoljeća 
zanimljivo je uočiti kako se ondašnja 
problematika obitelji podudara s 
problemima s kojima se susreće ovodobni 
obiteljski život: 

1. Moralno propadanje obitelji 

2. Rušenje obiteljskog svetišta 

3. Ponestajanje kršćanskog duha u 

obiteljima 

Zagrebački nadbiskup Alojzije Stepinac, 
prihvaćajući poticaj "Hrvatskog socijal¬ 
nog tjedna" održanog godine 1937, 
Okružnicom Br. 283/1938. proglasio je 
god. 1938. "godinom obitelji" odredivši 
sredstva i cilj te proslave. Zacijelo se to 
isto ili prilagođeno današnjem vremenu, te 
novim i boljim mogućnostima, može 
uspješno provesti i ove godine. Zbog ak¬ 
tualnosti i pobudnih inicijativa evo cijelog 
teksta te Okružnice: 

"Već pred više od pedeset godina veliki 
Papa Leon XIII. navijestio je nesreće, koje 
će stići svijet radi sve većega moralnog 
propadanja obitelji ("Arcanum divinae 
sapientiae" od 10.11.1880.). I sadašnji Sv. 
Otac Pio XI. upro je prstom u krvavu ranu 
današnjice, u žalosnu pojavu rušenja 
obiteljskog svetišta ("Časti connubii" od 
31.XII. 1930.). I kod nas su najviši interesi 
Crkve i domovine ugroženi ponestajanjem 
kršćanskog duha u obiteljima. Zato insti¬ 
tucija "Hrvatskog socijalnog tjedna" nije 
mogla uzeti u razmatranje aktualniji prob¬ 
lem od ovoga. Predmet je svestrano 
razmotren, iznesene su lijepe ideje i 
stvorene prikladne rezolucije za obnovu 
obitelji u Kristu. Kako bi to djelo urodilo 
korisnim plodovima, izražena je želja, da 


se godina 1938. proglasi za katolike "godi¬ 
nom obitelji". Ovu želju ja s veseljem pri¬ 
hvaćam za svoju Nadbiskupiju i 
određujem slijedeće: 

1. Po svim crkvama nadbiskupije neka se 
uzme kao predmet korizmenih propovijedi 
obitelj (komentar Enciklike Pija XI. "Časti 
connubii" ili si.); /"Familiaris consortio", 
Pape Ivana Pavla II; okružnice Ordinarija 
na tu temu/. 

2. U svakoj župi neka se priredi i proslavi 
"dan obitelji" (prigodna propovijed, 
adoracija djece, naknadna sv. pričest za 
obiteljske grijehe, akademija, posveta 
obitelji Presv. Srcu Isusovu). 

3. Neka se vjernicima osobito toplo pre¬ 
poruči i neka se često na to potiču, da u 
svojim obiteljima uvedu svakodnevno 
moljenje Krunice, da u nedjelje i blagdane 
u domovima svojim čitaju sv. Pismo i 
kršćanski nauk, da obitelj posvete Presv. 
Srcu Isusovu. Oko svega toga neka osobito 
porade društva Katoličke Akcije i nabožna 
društva. 

4. Želim da katolička štampa tokom ove 
godine donosi što više članaka u smjeru 
vjersko-moralne i socijalne obnove naših 
obitelji, te preporučujem širenje sveto- 
jeronimske "Obitelji". 

5. "Udruženje duhovnika Katoličke Ak¬ 
cije" neka na svojim sastancima ozbiljno 
razmotri problem bijele kuge i načine po¬ 
bijanja iste. 

Nadam se, da će "godina obitelji" pod 
blagoslovom presv. Euharistije, kojoj 
treba da je ove godine priklonjena naša 
posebna pažnja i poklonstvo, pod zaštitom 
članova Svete nazaretske Obitelji: Isusa, 
Marije i Josipa, nastojanjem svećenstva i 
vjernika donijeti obilati rod za preporod 
naših obitelji. 


U Zagrebu, na blagdan sv. Obitelji , 
9. siječnja 1938. 

Dr. Alojzije Stepinac , v.r. nadbiskup 


KARMEL - 
KARMEL U 


Među brojnim duhovnim pothva¬ 
tima i nastojanjima kardinala Alojzija 
Stepinca u vodstvu Zagrebačke nad¬ 
biskupije bio je i osnutak Karmela u Bre¬ 
zovici. 

U proljeće, 24. svibnja, na blagdan 
Marije Pomoćnice, godine 1939. prve 
naše sestre iz austrijskih Karmela s. Re- 
gina Terezi ja od Isusa i s. M. Josipa od 
Milosrdne ljubavi Božje, na poziv za¬ 
grebačkog nadbiskupa Alojzija 
Stepinca, stižu u Brezovicu da osnuju 
hrvatski Karmel. Vremena su bila teška, 
a prilike nepovoljne. 

"Učinite sve što možete s milošću 
Božjom, da se naš narod potpuno pre¬ 
porodi u Kristu, i da sve bude prožeto 
Duhom Božjim, pastiri i stado" (Kronika 
u arhivu brez. Karmela, 5. IX. 1939; + 
Alojzije Stepinac) bila je želja blagopoko¬ 
jnog utemeljitelja, nadbiskupa Alojzija 
Stepinca, a ujedno i zadaća prvog hrvat¬ 
skog Karmela. 

I danas nakon 55 godina života Kar¬ 
mela u Brezovici, u jeku 900. obljetnice 
Zagrebačke nadbiskupije, poglavar naše 
nadbiskupije Franjo kard. Kuharić 
očekuje isto od hrvatskih Karmela: 
molitvu, žrtvu i ljubav za obnovu naše 
Crkve i našeg naroda. 

"Od našeg hrvatskog Karmela očeku¬ 
jemo čvrste duše, koje će poput mirisnih 
ruža mirisati pred Trojedinim Bogom, da 
odvrate gnjev njegov pravedni od kužne 
močvare grijeha ljudskih, napose naroda 
hrvatskog. Dao Bog i Mati Božja Karmel- 
ska". (Isto, 20. I. 1940; + Alojzije Stepi¬ 
nac). 

"Na Badnjak 1939., s dozvolom sv. 
Stolice, Nadbiskup je kanonski ustanovio 
Karmel u dvorcu, tiho, bez buke, jed¬ 
nostavno, i zatvorio privremenu klauzuru. 
U okviru duhovne obnove hrvatskog 
naroda, koja je provođena prigodom 
proslave 1300. obljetnice prvih veza sa Sv. 
Stolicom, na poseban je način ušla i ova 
ustanova." 

ZAŠTITA SVEĆENSTVU I PUKU 

BREZOVICI - ŽIVOTNO DJELO ALOJZIJA STEPINCA 


,T .„ Stoga u smislu svetih kanona 
kao i ovlaštenja podijeljenog nam od 
Svete Stolice, na veću slavu Božju i 
duhovnu korist hrvatskog naroda, 
podižemo prvu kuću duvna bosonogih 
karmelićanki ili Majke Božje Karmel- 
ske, u našoj dijecezi u Brezovici. 
Snagom istih ovlasti Svete Stolice 
postavljamo i određujemo za prvu pri- 
oricu ovoga samostana s. M. Reginu 


Tereziju iz samostanalnnsbruck, i to na tri 
godine, apo izmaku istih, neka se provedu 
izbori u smislu svetih odredaba i pravila 
Reda. Dok podižemo ovaj samostan, go¬ 
jimo čvrstu nadu, da će ova kuća biti ono 
štotakovrućeželimo,naimekućamolitve, 
iz koje će se dizati molitve pred Lice 
Gospodnjekaomiomirisnitamjan.Aonda 
će nebesa rositi odozgora i oblaci milosti 
Božje dažditi Crkvu zagrebačku i cijeli 
hrvatski narod "(Kronika u arhivu Kar- 
mela, 24. XII. 1939). 

T ako je započeo svoj život na hrvat¬ 
skom tlu naš Karmel u Brezovici. Prvih 
pet godina sestre su živjele u "dvorcu", 
koji je tada bio vlasništvo Zagrebačke 


nadbiskupije, da bi 14. travnja 1944, pos¬ 
red ratnog vihora, preselile u novu kuću 
blizu "dvorca", izgrađenu za njih. 

Značajno je zatvaranje klauzure Kar- 
mela pri kojemu je nadbiskup Alojzije 
izjavio:" Kad zatvorim klauzuru Karmela, 
bit će za mene najsretniji dan. Ali hoću 
uzoran Karmel ili nikakav!" (U arhivu 
samostana, god. 1944). 


Sam je slavio prvu Euharistiju sa 
sestrama, u novoj crkvi, koja je bila po¬ 
dignuta zajedno sa samostanom, u čast 
Majke i Kraljice Karmela. Očinskom 
ljubavlju i velikim zalaganjem bdio je 
nad duhovnom i materijalnom 
izgradnjom Karmela, jer je želio da Kar¬ 
mel bude oaza molitve, žrtve i ljubavi za 
svećenike i hrvatski narod. Često je 
svraćao u Karmel, čak i svaki dan. 
Subotom bi pred izloženim Svetoota- 
jstvom molio sa sestrama svetu Krunicu 
od 15 otajstava i održao kratki blagos¬ 
lov. Karmelske blagdane redovito bi 
slavio sa sestrama, a napose blagdane 
Majke Božje. 


Od vremena do vremena, Nad¬ 
biskup, čovjek molitve i meditacije, 
povlačio se u Karmel, osobito prije 
važnijih odluka i nastupa, da mu se kroz 
molitvu i sabranost duša otvori Božjem 
svjetlu i ljubavi. Zdušno se zanimao i 
zalagao za molitveni život sestara i često 
o tome s njima razgovarao. Znao im je 
izlagati kolike su i kako velike potrebe 
Crkve i naše nadbiskupije i preporučivao 
ih je u molitve sestara. Tom prilikom 
sestrama je ponavljao riječi njihove 
duhovne Majke sv. Terezije Avilske: 
"Molitva su otvorena vrata na koja Bog 
dijeli svoje milosti. Ako zatvorimo ova 
vrata, ne znam gdje će Bog dijeliti ove 
milosti." (Prema kronici samostana Kar¬ 
mel Brezovica). 

Ovdje valja spomenuti da je Nad¬ 
biskup smjestio u brezovički "dvorac" 
godine 1941. oko 80 napuštene djece 
svake vjere i nacionalnosti, o kojima su 
se brinule sestre Naše Gospe iz Zagreba. 
Mališi su ga brzo zavoljeli, i čim bi opaz¬ 
ili da je došao, odmah bi se sjatili oko 
njega. On im je uvijek nešto donio i na 
razne načine očitovao im svoju ljubav i 
naklonost. Ako ne bi baš ništa imao, 
znao je doći do sestara i moliti kocke 
šećera za tu dragu djecu. Osobito za 
malu "šnjoficu", djevojčicu od pet 
godina, koja je znala sve džepove pre¬ 
tražiti dok nije našla svoj dio bombona, 
čim je ugledala Nadbiskupa, odmah mu 
je potrčala u susret i povikala: "Povišeni, 
ja sam za Tebe mela dvorište, daj mi 
bonbona!" Takvi susreti bili su dosta 
fizički naporni, jer su se djeca penjala po 
Nadbiskupu, vukla ga i potezala amo i 
tamo. A on u svojoj dobroti i ljubavi 
dopuštao. Znao je dobro Isusove riječi 
upućene apostolima: "Pustite dječicu 
neka dolaze k meni, ne priječite im, jer 
takvih je Kraljevstvo Božje..." (Mk. 10, 
14). 

Često se s djecom igrao i obilazio 
livade skupljajući hrušteve za samo- 

Danas je njima povjereno u Karmelu u Brezovici moliti i žrtvovati se za svetost "Kristova stada 
i pastira " u Zagrebačkoj nadbiskupiji i hrvatskom narodu 


stanske patke. Uvijek je za njih imao i 
vremena i srca. 

A Gospodin je trajno ugrađivao u 
temelje male karmelske obitelji čvrste i 
srčane duše koje su spremno sve 
napuštale i u tišini Karmela osluškivale 
njegovu Riječ, stajale pred Njegovim 
Licem i vapile za Božje milosrđe i za 
duhovni preporod svoga naroda. 

Ona koja je na poseban način 
povjerovala toj Božjoj ljubavi i zas¬ 
vjedočila tu srčanost i hrabrost, bila je 
suutemeljiteljica brezovičkog Karmela i 
prva njegova poglavarica, Majka Regina 
Terezija. Svoj karmelskiput započela je 
u vrlo uzornom i lijepom Karmelu, 
podno padina Tirola, u Innsbrucku. Od¬ 
likovala se velikom gorljivošću i 
ljubavlju prema Kristu Gospodinu i nje¬ 
govoj Bezgrešnoj Majci Mariji. Živjela 
je život molitve u jednostavnosti i ra¬ 
dosti srca, bogata darovima Duha, 
napose mudrošću, oštroumnošću, savje¬ 
tom i jakošću, a pod lozinkom: 
LJUBAV-VESELJE-LJUBAV; Moj cilj 
je Bog - za tim idem; moj svršetak je Bog 
- tomu se radujem." 

Nakon 12 godina tako intenzivnog 
duhovnog života u tišini Karmela, vraća 
se u domovinu 24. svibnja 1939. na 
poziv zagrebačkog nadbiskupa Alojzija 
Stepinca i zajedno s njim osniva prvi 
Karmel bosonogih karmelićanki u Bre¬ 
zovici, na jugoistočnom dijelu Zagreba, 
oko 15 km udaljeno od samoga centra 
grada. Ugradila je oduševljeno svoj 
život i svoje patnje, kao i radosti, u te¬ 
melje našeg Karmela. Kroz više od 45 
godina bila je goruća baklja vjere i 
pouzdanja u Božju Providnost, kao i 
snažnog predanja u volju Božju, žarka 
moliteljica; žena jaka duha i srca, čiju 
hrabrost nije slomila ni njemačka vo¬ 
jska, koja je nastojala za vrijeme II. 
svjetskog rata provaliti u Karmel i 
zauzeti ga, a sestre raspršiti. 

Nadbiskup Stepinac brzo je uočio 
njezine vrline duha i srca te je imenovao 
za poglavaricu Karmela. Želio je da ses¬ 
tre odgaja u duhu i karizmi Karmela, 
prilagođujući ga hrvatskom mentalitetu. 
Majka Regina Terezija je oko toga nas¬ 


tojala sve do kraja života, a svojom ve¬ 
drinom i strpljivošću brzo je stekla 
naklonost i Crkve i našeg naroda. O 
tome nam govore i brojni prijatelji 
Karmela, koji, i nakon njezina odlaska 
u vječnost 22. lipnja 1984, traže 
duhovnu pomoć Karmela i podržavaju 
nas svojom materijalnom pomoću. 

Ove godine sjećamo se na poseban 
način života, rada i molitve naše Majke 
utemeljiteljice Regine Terezi je uz desetu 
obljetnicu njezine smrti. Vjerujemo da 
zajedno s blagopokojnim utemeljiteljem 
našeg Karmela Alojzijem kardinalom 
Stepincem i dalje oblikuje duh Karmela 
u mnogim mladim srcima koja traže 
Boga u tišini i šutnji, u vjeri i ljubavi. 
Dokaz su tome i danas, nakon 55 godina 
našeg života u Brezovici, brojna 
duhovna zvanja koja našim Karmelima 
Gospodin trajno dariva. 

Da, Karmel u Kloštar Ivaniću, koji 
je nastao iz Brezovičkog Karmela 10. 
01. 1965. u Jurišićima, pa zatim preselio 
u Kloštar Ivanić; i Karmel u Šarengradu, 
osnovan 16. 07. 1988, sada privremeno 
zbog rata u Zagrebu - Remete, kao i naš 
brezovički Karmel, koji se sprema na 
gradnju novog žarišta molitve i žrtve u 
srcu hrvatskog naroda u pozadini našeg 


nacionalnog svetišta Majke Božje Bis- 
tričke, ne oskudij evaj ući dob rimi brojnim 
duhovnim zvanjima, mladim, poletnim 
dušama, koje seposvepredaju Gospodinu 
i, poput proroka Ilije, nadahnitelja Kar¬ 
mela, otvaraju nebo kišom nebeskih 
milosti, koja natapa ispaćena i izranjena 
srca našeg ratom izmučenog naroda. 

Snagu molitve i intimnog za¬ 
jedništva s Kristom Gospodinom Crkva 
i danas treba i njeguje. Zato smo radosni 
što smo mogli u bogatu 900 godišnju 
povijest naše Zagrebačke nadbiskupije, 
zahvaljujući našem blagopokojnom ute¬ 
meljitelju Alojziju kard. Stepincu i majci 
utemeljiteljici Regini Tereziji, ugraditi i 
svoju malu kap 55-godišnje molitve, 
odricanja i ljubavi. 

Karmel - Brezovica , 24. svibnja 1944. 

Sestre karme lićanke 
iz Karmela u Brezovici 

"Štovanje Majke Božje je nama Hrvatima 

blisko i u krvi" 

(propovijed o blagoslovu crkve 'Marije Pomoćnice' - 27. veljače 1937.) 



Nadbiskup Alojzije Stepinac 
- osnivač župe Marije Pomoćnice u 
Zagrebu 

Dva velika čovjeka, točnije dva velika dosto¬ 
janstvenika Crkve u Hrvata: nadbiskup ordi¬ 
narij dr. Antun Bauer i njegov pomoćnik, 
nadbiskup s pravom nasljedstva, dr. Alojzije 
Stepinac, radili su zajedno, kad je trebalo osno¬ 
vati župu Marije Pomoćnice u Zagrebu. Dok je 
prvi već ozbiljno pobolijevao i samo su ga 
mjeseci dijelili od dana njegova rastanka s 
ovim svijetom 7. prosinca 1937. u 82. godini 
života, drugi je bio u naponu fizičke snage i 
predan dušom i tijelom svojoj službi, imajući 
"de facto" u rukama svu brigu za veliku nad¬ 
biskupiju. Gradnja novih crkava i osnivanje 
novih župa u predgrađima Zagreba bio je pri¬ 
oritetni pastoralni zadatak nadbiskupa Alojzija 
Stepinca. U to vrijeme župa sv. Blaža 
obuhvaćala je skoro cijeli zapadni dio Zagreba, 
a i sama je bila vrlo mlada, pa je bilo prijeko 
potrebno da se na tom teritoriju osnuje više 
novih župa i sagradi više crkava. 

U taj je projekt bila uključena i Knežija s Hor- 
vatima, gdje su već jedno nepuno desetljeće 
djelovali salezijanci, redovnici sv. Ivana 
Bosca, posjedujući Omladinski dom i kapelu 
Marije Pomoćnice te razvijajući živu pas¬ 
toralnu djelatnost. Ali na tom istom području 
postojao je kulturno-vjerski objekt društva 
"Samopomoć" na Horvaćanskoj cesti pod 
ravnanjem g. N. Sobola. Dom je bio sagrađen 
s ciljem da se ljudi toga kraja. Hrvati katolici, 
izobražavaju kulturno i vjerski, ali i za to da 
prema potrebi i mogućnostima postane sjedište 
župe. Salezijanci su davali vjerske usluge i 
vjernicima Horvata, služeći u njihovu domu 
svetu misu nedjeljom i blagdanom. Slučaj je 
htio da se taj dom počeo graditi iste godine 
kad i Salezijanski dom na Knežiji. Bio je 
sagrađen svotom od 300. 000 dinara. 

Kad je Nadbiskupski duhovni stol odlučio os¬ 
novati novu župu na tom južnom dijelu Za¬ 
greba, bilo je logično da će u prvom redu baciti 
oko na taj dom. Naravno, mogao je doći u obzir 
i Omladinski dom salezijanaca, ali prednost su 
imali Horvati. Župa sv. Blaža, na čijem bi se 
teritoriju odvojila i osnovala nova župa i 
gradila crkva, dobila je zadatak, neka se zanima 
za to zdanje kao za mogući objekt nove župe. 
Ali uprava doma na čelu s predsjednikom i 
užim odborom već odmah kod prvog susreta s 
Dr. Mijom Selcem bila je jednodušno mišljenja 


da bi osnivanje župe u tom domu bilo vrlo teško 
ostvarivo, dapače nemoguće. Upozoriše da u 
njihovoj blizini djeluju salezijanci i vode pas¬ 
toralnu brigu za sav taj narod, napose za mlade 
i njihove obitelji. Vjernici toga kraja da u 
velikoj većini idu k njima u crkvu nedjeljom i 
blagdanom, a djeca u njihov dom svakog dana, 
kad god su slobodni. Dr. Selec stekao je uvjer¬ 
enje da se u tom dijelu grada ne bi mogla 
osnovati nova župa. 

Mladi Nadbiskup nije nakon toga uvida više ni 
jednog trenutka sumnjao da novu župu treba 
povjeriti salezijancima. Na tom se projektu 
živo angažirao salezijanac g. Dragutin Bmmec. 
Ta se odluka vrlo dobro uklapala u nadbisku¬ 
pov osobni plan, tj. da zagrebačkim re¬ 
dovnicima treba povjeriti veći broj župa, ako se 
želi uspjeti. Time je presjekao gordijski čvor 
onih svojih savjetnika koji su principijelno 
smatrali da se nove župe moraju isključivo 
povjeravati svjetovnom kleru. Proročki se 
nadahnuo starom istinom Crkve: "Salus ani- 
marum Iex suprema - Spas duša vrhovni je 
zakon", kojemu je ostao vjeran cijeli život. 
Slično je geslo imao i sv. Ivan Bosco: "Da mihi 
animas, cetera tolle - Daj mi duše, drugo uzmi". 
Nedjelja 28. veljače 1937, dan otvaranja nove 
župe Marije Pomoćnice, osvanuo je u 
svečanom ruhu. Omladinski dom i okolne kuće 


bile su iskićene svijećama, cvijećem i zas¬ 
tavama. 

Impozantan broj maloga klera (ministranata), 
brižno njegovan u Domu, čekao je dolazak 
svoga Natpastira pred ulazom u kapelu. Uz 
velik broj svećenika i redovnika iz grada Za¬ 
greba tu su bili i zastupnici svih vjerskih laičkih 
organizacija susjednih župa. Čim se mladi Nat- 
pastir pojavio, pozdravio gaje pljesak naroda i 
limena glazba salezijanskih omladinaca, zatim 
deklamacija jednog dječaka s bijelim cvi jećem 
u ruci i Udruženje katoličkih muževa sv. Ivana 
Bosca s pozdravnim govorom predsjednika g. 
N. Pasarića. Nadbiskup se izravno uputio u 
kapelu da tu slavi tihu svetu misu pod kojom je 
razdragani narod oduševljeno pjevao poznate 
pučke pjesme. A zatim je slijedio prigodni Nad¬ 
biskupov govor. Govor je bio jednostavan i 
duboko proćućen, sagrađen logičnim slijedom 
misli, primjeran plastičnom govornikovu pri¬ 
kazivanju jasno zacrtana predmeta, ali i 
primjeren iščekivanju vjernika. Omladinski 
dom, naime, koji je punim zamahom djelovao 
kao pastoralni centar, već skoro jedan cijeli 
decenij, sad će još intenzivnije i kvalitetnije 
vršiti taj isti posao kao župski centar. Nad¬ 
biskupov govor bio je također iznad svega ak¬ 
tualan i prilagođen prilikama vremena, a uz to 
i nadahnut pobožnošću prema BI. Djevici 

Mariji, što je karakteristika svih njegovih go¬ 
vora. "Otvara se", rekao je, "treća nova župa na 
teritoriju grada Zagreba, župa imenom Marije 
Pomoćnice. Više je župa i crkava, što u gradu 
što u njegovoj okolici, posvećeno Majci 
Božjoj. A neke će još biti. To je samo znak, 
kako je štovanje Majke Božje nama Hrvatima 
blisko i u krvi. Uostalom, i današnje prilike 
zahtijevaju da Majku Božju štujemo baš pod 
ovim naslovom, pod lijepim i punim sadržaja 
naslovom Marije Pomoćnice. Jer ovo ime 
odgovara našim današn jim prilikama." "U Sve¬ 
tom pismu čitamo kako je plemenita udovica 
Judita spasila stanovnike grada Betulije od 
divljih i okrutnih neprijatelja njezina naroda i 
njegove vjere. Pa zar se u sličnim prilikama kao 


nekada Betuli ja ne nalazi i naš grad Zagreb, 
središte i centar naše mile Domovine i naših 
svetinja? Zar se nisu baš u Zagrebu koncentri¬ 
rale sve zatome sile najrazličitijih sekti i sek- 
tica? Zar ne nastoje da baš tu dođu do izražaja 
sva moguća nastojanja i težnje neprijatelja naše 
svete vjere? Svi oni kao po dogovoru jurišaju 
na zidove našeg katoličkog Zagreba. Hoće da 
tu u središtu, u žili kucavici, skrše otpornu 
snagu našeg katoličkog naroda. Već snuju 
planove o tome, i u duši se potajno raduju, kako 
će po zauzeću glavnog grada pasti kao zrela 
jabuka u nezasitnu pohlepu sav naš Božji svi¬ 
jet." "Ali kao što je Judita spasila od 
nadmoćnog neprijatelja Betuli ju, tako će, 
uzdamo se i vjerujemo, i Djevica Marija spasiti 


naš katolički Zagreb; Ona koja je Pomoćnica 
kršćana. To je taj razlog, zašto ova župa nosi 
ime Marije Pomoćnice. Majka Božja će nas u 
ovoj gigantskoj borbi učiniti nepokolebivima, 
čvrstima i neosvojivima. Prije svega u našim 
duhovnim, a onda i u našim materijalnim potre¬ 
bama", završio je govor nadbiskup Stepinac. 
Svečano otvaranje nove župe Marije 
Pomoćnice živo je odjeknulo i dočekano do¬ 
brodošlicom u cjelokupnom vjerskom i 
laičkom tisku grada Zagreba, pa i dalje širom 
prostrane nadbiskupije i hrvatske domovine. 
Ali, odjeknula je u isto vrijeme i Nadbiskupova 
ljubav prema Blaženoj Gospi, koju je on, kako 
se sam izrazio, usisao s majčinim mlijekom. 

Nikola Pavičić, SDB 


Sestre "Služavke Malog Isusa" u Krašiću 

Nakon svete smrti velikana sv. Crkve i Hrvatskog naroda došlo je vrijeme 
da se napokon otkriju Božji planovi i duhovni darovi svete uspomene 
nadbiskupa i kardinala dr. Alojzija Stepinca. U ovim novim ratnim 
okolnostima naša hrvatska javnost može upoznati veličinu duha i srca 
svoga Nadpastira, koji je svoju povjerenu dužnost završio po Božjoj volji 
časnom mučeničkom smrću kao nevina žrtva za svoj hrvatski narod. 

U malo godina 
svoga upravljanja 
Zagrebačkom nad¬ 
biskupijom kardinal 
Alojzije Stepinac 
učinio je velika i tra¬ 
jna djela koja 
napokon dolaze na 
svjetlo dana. I tako 
je hrvatska javnost 
počela upoznavati 
duhovne i tjelesne 
žrtve velikog i sve¬ 
tog sina svoje do¬ 
movine Hrvatske. 
Nakon peto¬ 
godišnjeg zatvora u 
Lepoglavi naš časni 
Zatočenik dolazi u 
svoje rodno mjesto 
Krašić na daljnje 
izdržavanje kazne- 
zatvora na župnom 
dvoru. Uz župnika 
Josipa Vranekovića 
ovdje je našao pet 
sestara Služavki 
Malog Isusa. 

Po Božjoj Providnosti i planu prve sestre Služavke Malog Isusa došle su 
u Krašić 1938. godine, kad su bile pozvane od nadbiskupa Stepinca. Uz 
novčanu pomoć gosp. Janka Matka, zlatara u Zagrebu, i uz svo j novčani 
prilog. Kardinal je kupio kuću apotekara gosp. Andraševića kad ovaj 
odlazi u Karlovac. Prve sestre došle su u Krašić 4. rujna 1938. Privremeni 
stan ustupila im je gospođa Bakalić, a hranom uzdržavala ih je susjeda 
Josipa Kovačić - sestra gosp. Janka Matka. Još iste godine preselile su 
se u kuću Jurja Stepinca - Kardinalova brata, koji je živio u Karlovcu. 
Po želji Nadbiskupa sestre su odmah upisale 20 djevojaka da pohađaju 
domaćinsku školu pod vodstvom učiteljice sestre Liobe Iveković. Ova 


škola trajala je samo godinu dana, kad je Narodni odbor grada Karlovca 
tražio da se zatvori radi pomanjkanja uvjeta za daljnji rad. 

Kada su slijedeće godine sestre preselile u kupljenu kuću otvorile su 
zabavište za predškolsku djecu. Za vrijeme rata sestre su nastavile svoje 
služenje školskoj djeci, za koju su pripremale hranu koju su dobivali od 
Ministarstva zdravlja iz Zagreba. Svršetkom rata u svibnju kuću je 
preuzeo Narodni Odbor, a sestre su se preselile u župni stan, gdje su bile 
na pomoć bolesnom župniku Andriji Barišiću. To su bili najteži ratni 
dani kad je stradao i župni dvor, koji su vrijedni župljani nastojali pomoći 
svatko prema svojim mogućnostima. 

Nakon smrti župnika Andrije Barišića sestre su u Krašiću došekale vlč. 
gosp. Josipa Vranekovića, koji je došao negdje iz Srbije, gdje je 
izdržavao vojni rok kao neku kaznu zatvora. To je bilo poratno vrijeme, 
kad su sve redovničke zajednice morale napustiti Bosnu. Sestre u dogo¬ 
voru sa svojim poglavarima morale su se snalaziti za daljni život i rad 
po župama za pomoć svećenicima. 

Novi župnik Josip Vraneković našao je tada u Krašiću pet sestara, ko je 
su vodile brigu za poslove na župi, kako glede domaćinstva tako i glede 
župskog imanja, od kojega se živjelo u ono vrijeme. Ručnim radom za 
pomoć uzdržavanja zajednice bavila se kao stručnjak s. Salezija Golubić 
- nećakinja blage uspomene nadbiskupa dr. Antuna Bauera. U to vrijeme 
svećenici i narod živjeli su vrlo siromašno, ali odano u volju Božju, i s 
nadom za bolju i sretniju budućnost. 

U takvim teškim okolnostima nakon pet godina iz zatvora u Lepoglavi 
dolazi naš časni zatočenik u Krašić na izdržavanje daljnje kazne. Vrijedni 
župnik Josip Vraneković već je do tada uspio obnoviti koliko je mogao 
župni dvor i crkvu od ratnih tragova i razaranja. Župnik je Nadbiskupu 
ustupio svoju radnu i spavaću sobu, a sam je zadržao za sebe gostinjsku 
sobu i kancelariju. Videći Kardinal pomanjkanje prostora dao je na 
tavanskom prostoru mlađim sestrama urediti spavaću sobu. Kardinal je 
s nama sestrama strpljivo dijelio siromaštvo, na koje se nitko nije tužio. 

O 10-godišnjem zatočeništvu našeg Kardinala u Krašiću opširno i vjerno 
govore pisane knjige u inozemstvu "Stepinac mu je ime", od Vinka 
Nikolića i, pod naslovom "Stepinac", od Alekse Benigara. Tu je pri¬ 
kazana opširna povijest Kardinalova života i rada, čovjeka duboke vjere 
i stradanja, do svetačke smrti u svom rodnom mjestu u krašićkom - 
župnom dvoru. 

Kardinal Alojzije Stepinac ostavio je svome hrvatskom narodu kao 
duhovnu baštinu primjer duboke vjere, strpljivosti i predanja u Božju 
volju, kojoj se je predao svim srcem i dušom. Tako je svome narodu 
ostavio najljepšu uspomenu koju hrvatski narod neće nikad zaboraviti. 
Sestre Služavke Maloga Isusa do danas u Krašiću čuvaju časnu i svetu 
uspomenu na kardinala Stepinca svojim služenjem Crkvi i pomoći 
župniku. 

s. Akvilina Paviša 



S. Akvilina Paviša, orguljašica u Krašiću, za 
vrijeme uzništva Sluge Božjega; uz. druge 
sestre i ona je uznastojala olakšati njegovo 
trpljenje 

*DOKUMENTI*(3) 


Slobodni izbori u Hrvatskoj 1991. godine omogućili su objektivno pisanje i pred¬ 
stavljanje Sluge Božjega Alojzija Stepinca. Kad je nakon Drugoga svjetskog rata 
na vlast u Jugoslaviji došao režim inspiriran i djelatan po ideologiji i metodama 
marksizma i boljševizma, sovjetskog uzorku, putem kojih su se profilirali naj- 
različitiji protuhrvatski i protu katolički stavovi, bilo je onemogućeno objektivno 
iznošenje činjenica o ratnim zbivanjima i poratnom progonu Katoličke Crkve. Ta 
šutnja nametnuta Crkvi imala je za cilj obeshrabriti je, poniziti je i javnosti je 
predstavljati kao sustavnog neprijatelja narodnih interesa. Embargo na istinu o 
zagrebačkom nadbiskupu Alojziju Stepincu vrijedio je sve do pada toga režima. 

U tom polustoljetnom razdoblju brojni su se izvjestitelji i pisari takmičili koji će 
više i bezobzirnije okaljati u domaćoj i svjetskoj javnosti lik ovoga hrabrog biskupa 
i iskrenog hrvatskog rodoljuba. Zbog takva tendencioznog pisanja istina se nije 
mogla probiti do svijesti i savjesti ljudi. Mnogi su bili obmanuti, zavedeni i, tako 
formirani, nastavili su širiti podvaljene im netočnosti. Nije pri tom isključena ni 
sablasna i sablažnjiva propaganda, koja je Crkvu u Hrvata i hrvatski narod 
nastojala diskreditirati i popljuvati. Začudo se i u najnovije vrijeme takvi nekorektni 
natpisi pojavljuju u javnosti. 

Radi donošenja objektivnog suda o nekim događajima koji su se zbili u Drugom 
svjetskom ratu, u nastavcima ćemo donositi pojedine dokumente, koji će svim 
čitateljima i svim tražiteljima istine omogućiti istinito prikazivanje i tumačenje 
osobe Sluge Božjega. Tako ćemo iz broja u broj upoznavati desetke, stotine i tisuće 
osoba različitih narodnosti, vjeroispovijesti i svjetonazora, koji svoj životni isk- 
oračaj iz bunkera smrti ili sablasti tamnice duguju zagrebačkom nadbiskupu 
Alojziju Stepincu. 


fCl Dopis preuzv. Dr. Josipa Ujčića, 
EfiDI nadbiskupa beogradskog, upra¬ 
vljenog preuzv. Dr. Alojziju Stepincu i 
odgovor nadbiskupa A. Stepinca: 

Beograd, 29. decembra 1941. 


Preuzvišeni! 

Ovaj se čas nalazi kod mene pravoslavni 
pokarpatski biskup Vladimir (kojega su. 
Madjari poslali preko granice) u slijedećoj 
stvari: 

Gornjokarlovački episkop Sava Trlajić 
nalazi se u Hrvatskoj u zatvoru, navodno 
u Lepoglavi (?), ili u kojem drugom lo¬ 
goru. 

Njegova majka u Beogradu, starica od 87 
godina, nalazi se skoro in extremis; željela 
bi vidjeti sina prije svoje smrti. 

Pisao sam i preuzvišenom delegatu Mar- 
cone moleći ga, da se zauzme kod Vlade u 
Zagrebu, neka bi dozvolili episkopu Savi, 
da smije posjetiti svoju majku: držim, da 
bi bila to velika utjeha za majku i sina, 
doista božična utjeha. 

Iz čovjekoljubnih razloga, koji mi diktira 
kršćanska savjest, a i iz drugih važnih 


razloga, koji leže u javnom interesu, slo¬ 
bodan sam zamoliti i Vašu Preuzvišenost, 
da blagoizvoli, ako je ikako moguće, u toj 
stvari intervenirati. 

Preporučam se u molitvu te želeći Vašoj 
Preuzvišenosti blagoslovljenu Novu 
Godinu, ostajem u bratskoj ljubavi 

Vaš odani Ujčićv. r. 



Prilikom dočeka pred kapelicom sv. Simuna 
u Daruvaru, 3. lipnju 1939.-uoči dijeljenja 
sv. Potvrde 


Odgovor preuzv. Dr. Alojzija, preuzv. Dr. 
Ujčiću: 

Osobno sam intervenirao kod Poglavnika 
zajedno sa legatom Sv. Stolice Marconom. 
Dobili smo odgovor, da toga nema u Le¬ 
poglavi. Što smo mogli? 

Zagreb, 31 prosinca 1942. Stepinac, v.r. 


Pismo Nadbiskupa A. Stepinca Dr. 
A. Artukoviću, Ministru unutarnjih 
poslova, u kojem intervenira za sedmoricu 
slovenskih svećenika odpremljenih u 
Varaždin: 

Zagreb, dne 8. rujna 1942. 


Gospodine Ministre! 

Obraćam se na Vas jednim hitnim izvješta¬ 
jem i ujedno molbom. Dekan dekanata 
Tuheljskog jučer mi je saopćio, da su po 
nalogu kotarske oblasti u Klanjcu po žan¬ 
darima uhapšeni i u Klanjec otpremljeni 
ovi slovenski svećenici: 


1. Rantaša Antun, duh. pomoćnik- 
Kraljevac na Sutli 

2. Rančigaj Ivan, duh. pomoćnik-Tuhelj 

3. Grobler Franjo,» 

4. Kač Franjo, upravitelj župe-Zagorska 
Sela 

5. Neudauer Matija, upr. župe-Sutla- 
nska Poljana, 

a navodno: 

6. Kodrić Ivan, duhovni pomoćnik- 
Vel.Trgovišće 

7. Fink Ivan, upravitelj župe-Vel.Er- 
penja. 

Svi su ovi svećenici namješteni u duhov¬ 
noj pastvi kao duhovni pomoćnici, a tro¬ 
jica (Fink, Neudauer i Kač) kao 
samostalni upravitelji povjerenih im 
župa. Spomenuti su svećenici savjesno 
radili u duhovnoj pastvi, a koliko mi je 
poznato i politički su bili ispravni. Radi 
toga mije ovaj događaj nejasan, a postu¬ 
pak me prilično iznenadio. 

Nakon odvođenja trojice upravitelja župa 
narod je uopće ostao bez svećenika, pa su 
župljani radi toga uznemireni, jer nemaju 
svećenika za obavljanje vjerskih čina, a 
župni uredi kao javni uredi prestali su 
uopće raditi, te se s pravom bojati žestoke 
kritike naroda. 

Ako bi se moglo prigovoriti da je 
nezgodno, da ovi slovenski svećenici 
budu baš u Zagorju namješteni, tj. na 
granici, onda bih Vas molio, gospodine 
ministre, da ih se pusti, a ja ću ih 
premjestiti u središte svoje prostrane 
biskupije. 

Pripominjem, da je Ivan Fink, upr. župe 
- Velika Erpenja, već više godina u za¬ 
grebačkoj nadbiskupiji i da se već posve 
privikao na prilike u Hrvatskoj. 

Koliko sam obaviješten, čini se daje ovo 
uhapšenje slovenskih svećenika usli¬ 
jedilo na nalog župskoga redarstva u 
Varaždinu i da će spomenuti svećenici 
biti otpremljeni iz Klanjca u Varaždin. 
Uvjeren sam, gospodine ministre, da ćete 
u gornjoj stvari što hitnije uredovati i doni¬ 
jeti povoljno rješenje. 

Primite, gospodine ministre, i ovom 
prilikom moje duboko poštovanje. 

Dr. Alojzije Stepinac , Nadbiskup 


Bilješka nadbiskupa A. Stepinca 
zapisana u doba Drugog svjetskog 
rata, o zauzimanju za gosp. Stevana 
Cirića, građanina srpske nacionalnosti: 
Episkop pravoslavni Irinej Ćirić obratio se 
na mene pismeno, da mu ishodim os¬ 
lobođenje brata Stevana Cirića, bivšeg 
Ministra kojega su Ustaše odveli u logor u 
Koprivnicu, a bolestan je. Pismo je došlo 
iz Mađarske iz Novog Sada. Odgovor se 
nije mogao poslati. 


dati otpremiti u Srbiju. Rekao sam bolje i 
to nego da pogine eventualno u logoru. 
Kasnije nisam više ništa doznao kako je ta 
stvar svršila. Izgleda, da je Ćirić prebačen 
u Srbiju. 

Dr. Alojzije Stepinac v.r. Nadbiskup 


mm Pismo Dr. Andriji Artukloviću, 
UM Ministru unutarnjih poslova u ko¬ 
jem se traži sloboda djelovanja građana 
židovskog podrijetla: 

Zagreb, dne 8. svibnja 1943. 


Gospodine Ministre! 

Slobodan sam dostaviti Vam u prilogu molbu 
židovske bogoštovne općine u Zagrebu, ko¬ 
jom ista traži slobodu rada za dobro onih, koji 
su još ostali na slobodi. Sama narav stvari, 
kako se vidi iz priloga, pravednu molbu pre¬ 
poručuje. 

Molim Vas, gospodine Ministre, da toj molbi 
izađete u susret, da osobama, koje su jedine 
preostale od općine i upućene u njezino pos¬ 
lovanje, dadete dozvolu rada na naznačenim 
područjima djelovanja općine, a ukoliko je 
koja od navedenih osoba u zatvoru, dadadete 
nalog, da se pusti na slobodu. 


Pismo Dr. Anti Paveliću, Poglavniku NDH u kojem traži oslobođenje 
zatočenih svećenika i osuđuje postojanje logora u Jasenovcu: 

Broj: 43/Pr. U Zagrebu, dne 24. veljače 1943. 

Poglavniče! 

Sa velikim bolom u duši obraćam se na Vas, kao predstavnika Nezavisne Države 
Hrvatske. 

Ja se već mjesecima trudim, da doznam sudbinu svojih sedam svećenika, koji su 
odvedeni u Jasenovac. Sve je do sada bilo uzalud. Sada je međutim stigao službeni 
upit hrvatskog konzula iz Ljubljane preko Ministarstva vanjskih poslova za župnika 
Gornje Stubice Franju Rihara, da se izvjesti, da li je živ, jer ga sestra potražuje. 

Iz svega moram zaključiti, da su svi poubijani. Reći će se, da su bili protudržavno 
raspoloženi. Zašto nisu izvedeni pred sud? Ako nije dosta redovni, zašto nisu 
izvedeni pred prijeki sud ili barem pred pokretni prijeki sud? 

Ovo je sramotna ljaga i zločin, koji vapije u nebo za osvetom, kao što je sramotna 
ljaga čitavi Jasenovac za Nezavisnu Državu Hrvatsku. 

Poglavniče! Što se mene kao svećenika i biskupa tiče, ja velim sa Kristom na križu 
- Oče, oprosti im jer ne znaju što čine!! 

Ali čitava javnost, a napose rodbina ubijenih traži zadovoljštinu, odštetu, izvođenje 
krvnika pred sud. Oni su najveća nesreća Hrvatske! 

Vjerujte Poglavniče, da me nije vodio ni trunak mržnje, nego ljubav k istini i sreći 
hrvatskog naroda! 

Nadbiskup zagrebački 



Ali sam otišao u stvari Stevana Ćirića 
osobno do Poglavnika i zamolio ga da toga 
čovjeka pusti na slobodu, jer je bio vri¬ 
jedan i sklon nama Hrvatima, makar je bio 
Srbin. 

Poglavnik na žalost nije bio odviše sklon 
da popusti, na koncu mije rekao da će ga 


Zahvaljujući Vam, gospodine Minis¬ 
tre, za sve, što ste učinili i što ćete 
učiniti, da spasite naravno-etički i 
kršćanski karakter našega naroda, 
izražavam Vam i ovom prilikom moje 
duboko poštovanje, 

Nadbiskup zagrebački 


Pismo nadbiskupa A. Stepinca Dr. 
Josipu Vragoviću, Upravitelju re¬ 
darstva , Zagreb , 25. siječnja 1944, u ko¬ 
jem se zauzima za građane NDH pra¬ 
voslavne vjere, oslobođene iz talijanskih 
logora: 


Gospodine Upravitelju! 

Čast mi je obratiti se na Vas u slijedećoj 
stvari: Dne 22. siječnja 1944. g. došao je 
jedan transport zatočenika-Hrvata iz 
Italije, među kojima se nalazilo i ovih se¬ 
dam m pravoslavaca: 

1/Janković Svetozar 
2/ Mutavdžić Lazo 
3/ Borivoje Vučetić 
4/ Vekić Petar 
5/ Kukurić Risto 
6/ Dokić Filip i 
7/ Marković Mirko 


Svi su uhapšeni čim su prešli njemačku 
granicu i stupili na hrvatski teritorij. Prije 
polaska iz Italije svima njima je bilo zagar¬ 
antirano sa strane naše delegacije, koja 
sada boravi u Italiji, da im se neće ništa 
dogoditi. Međutim istu večer uhapšeni su 
i sada se nalaze na redarstvenoj oblasti za 
grad Zagreb. 

Prema informacijama, koje sam dobio, 
gospodine upravitelju, svi su ovi nedužno 
odvedeni i protiv njih ne predstoji nikak- 
ova optužba, nego jedino su radi toga 
uhapšeni, jer su pravoslavne vjere. 

Ovaj čin uhapšenja mogao bi loše 
djelovati i na one, koji se nalaze u Italiji i 
ako saznadu za ovaj slučaj jamačno će se 
ustručavati napuštati svoje dosadašnje bo¬ 
ravište i vraćati se u Hrvatsku. 

Stoga molim, gospodine upravitelju, da 
gore spomenute pustite na slobodu ili ako 
je to nemoguće, neka ih se dodijeli na rad 
tvrtki: "Braća Camuletti" grad. poduzeće, 
Vukotinovićeva ul. 7, koja će ih uputiti 
poslije toga na rad u Ptuj. 

Primite, gospodine ravnatelju, moje 
poštovanje 

Nadbiskup 


PPK| Pismo nadbiskupa A. Stepinca Dr. 

Anti Paveliću, Poglavniku NDH, 
Zagreb, Zagreb, dne 8. kolovoza 1944, u 
kojem se zauzima u stvari pomilovanja 
pedeset i četvorice hrvatskih časnika, 
dočasnika i vojnika: 


Poglavniče! 

Neka mi bude dopušteno obratiti se na 
Vas, Poglavniče, u stvari pomilovanja 


86 


SLUGA BOŽJI ALOJZIJE STEPINAC 4 
















DOKUMENTI 


pedeset i četvorice hrvatskih časnika, 
dočasnika i vojnika, koji bi imali biti ovih 
dana radi čina iz 98 t.l i 2 kaznenog Zak¬ 
ona suđeni po ratnom sudu na najtežu 
kaznu smrti. 

Poglavniče! Ako su optuženi objektivno 
i pogriješili, ipak njihova subjektivna 
nakana ublažuje u mnogočem njihovu 
krivnju. Prema dobivenim vijestima 
izlazi, da su oni bili vođeni ipak nekom 
ljubavlju prema svome narodu. Ako se ta 
lj ubav privede s krivoga na pravi put, biti 
će od koristi za hrvatski narod i njegovu 
državu. 

Poglavniče! Ja Vas u ime hrvatske 
javnosti i kršćanskoga milosrđa molim, 
da spasite Hrvatskoj pedeset i četiri 
života, koje Vaše pomilovanje i daljnji 
nadzor za to određenih vlasti mogu 
privesti na pravi put i učiniti korisnima 
za naš toliko iskušavani narod. 

Poglavniče! Uvjeren sam, da istinski 
naši narodni i državni probici ne traže 
glave optuženih, i da baš oni rade protiv 
tih probitaka, koji od Vas kao državnog 
Poglavara traže za tolike ljude kaznu 
smrti. Hrvatska ne smije umirati, ona 
mora živjeti. Taj naravni zakon ople¬ 
menjen je kršćanskim duhom: neću smrti 
grešnika, nego da se obrati i živi - govori 
Gospodin. 

Kada čovjek čita pisma iz zatvora na 
smrt osuđenih, nad kojima je osuda 
izvršena, onda mora duboko žaliti, da 
takovi ljudi ne služe Hrvatskoj. One, koji 
su još na životu. Vi možete, Poglavniče, 
svojim pomilovanjem učiniti korisnima 
Hrvatskoj. Promjena naime kazne smrti 
u drugu koju kaznu utjecati će bez sum¬ 
nje kako na optužene tako i na njihove 
obitelji, koje bi njihovom smrću ostale 
bez hranitelja, da svoje živote stave u 
pravu službu naroda i države. 

Poglavniče, izvolite primiti i ovom 
prilikom izraz moga iskrenog .i dubokog 
štovanja. 

Dr. Alojzije Stepinac v.r., nadbiskup 



Sluga Božji pronosi moći glave sv. Vlaha u Dubrovniku, 3. veljače 1941. 


I Pismo nadbiskupu A. Stepincm Dr. Anti Pavelicu, Poglavniku NDH, Zagreb, 

2. travnja 1945, u kojem se zauzima za komuniste osuđene na smrt: 

i) 

Jovanovića, Bonačića, Krunica, Ilica i Bukovca: ' 


Pbgiavničč! 

Slobodan-sam obratiti se na Vas s molbom za pomilovanje petorice osuđenika - 
Jovanovića, Bonačića, Krunića, Ilica i Bukovca - koji su dne 29. ožujka o.gođ. 
po vojnom ratnom sudu osuđeni na kaznu smrti. 

Molim Vas, Poglavniče, da se poslužite Vašom moći te imenovanim promijenite 
najtežu kaznu;smrti u drugu blažu. Uvjeren sam, da će Vaš čin pomilovanja baš 
prigodom predstojeće godišnjice osnutka naše Države najbolje djelovati. 
Slobodan sam skrenuti Vašu pažnju, Poglavniče, naročito na okolnosti u slučaju 
Jovanovića Velimira, koji se u skupini osuđenih smatra glavnim krivcem. On se 
kao bivši jugoslavenski časnik i pravoslavac oženio sa katolkinjom u katoličkoj 
Crkvi i dijete dao krstiti u katoličkoj vjeri, radi čega je bio od prijašnje države 
proganjan. 

Jednako molim, Poglavniče, da pomilujete Luku Mustapića, zapovjednika 
oružničke postaje u Đakovu, koji je po vojnom sudu u Osijeku osuđen na smrt. 
On je za vrijeme bivše države uvijek zaštićivao Hrvate u Srbiji, a u našoj Državi 
odano surađivao s našim i njemačkim vlastima. Prema obavijesti njegova molba 
za pomilovanje također Vain je već; dostavljena. 

Izvolite; Poglavniče, primiti izraze moga dubokog poštovanja. 

Dr. Alojzije Stepinac v.r., nadbiskup 

* * # 

^ 0 pomilovanju navedenih osoba Nadbiskup je pisao i Generalu Adolfu Sabljaku, 
zapovjedniku grada Zagreba, 30 ožujka 1945; odgovorio mu je Gcn.-poruč. Perčević 
iz Poglavnikovog vojnog ureda, 14. travnja 1945, javljajući da je smrtna kazna 
Jovanovića, Bonačića, Krunića, Ilića i Bukovca, preinačena u doživotnu tamnicu. 

Uzor vjernosti Kristu Gospodinu 


Proslavljena 60 . obljetnica 
biskupskog posvećenja Sluge 
Božjega Alojzija Stepinca 


U petak 24. lipnja, upravo na obljetnicu, 
svečanim je euharistijskim slavljem te u 
subotu 25. lipnja prigodnom akademijom 
proslavljena 60. obljetnica biskupske pos¬ 


vete dr. Alojzija Stepinca, nadbiskupom 
koadjutorom zagrebačkog nadbiskupa dr. 
Antuna Bauera. Euharistijskom je slavlju, 
uz koncelebraciju mons. Giulija 
Einaudija, apostolskog nuncija u Hrvat¬ 
skoj, pomoćnih biskupa mons. Đ. Kokše i 
mons. M. Culeja, te predstavnika Prvostol¬ 
nog kaptola, prebendarskog zbora, odgo¬ 
jitelja obaju biskupijskih sjemeništa, 
redovničkih poglavara i brojnih vjernika, 
predsjedao kardinal Franjo Kuharić. 


U nadahnutoj propovijedi kardinal 
Kuharić je, na temelju biblijskih čitanja i 
dokumenata, orisao Alojzijev biskupski 
poziv u skladu s Božjim nakanama i 
Providnošću. "Bog ga je tako ojačao 
hrabrošću i neustrašivošću da je u teškim 
vremenima mogao voditi Crkvu Božju. 
Vjeran načelu odabranom za svoje biskup¬ 
sko služenje: 'U tebe se, Gospodine, 
uzdam', nadbiskup Stepinac je, možemo to 
reći sada nakon 60 godina - ostao vjeran i 
dosljedan, pa molimo Gospodina da ga 
nagradi čašću oltara." 

U prigodnoj akademiji, koju su zajedno 
pripremili Nadbiskupsko bogoslovsko 
sjemenište i Postulatura Sluge Božjega, u 
predvečerje ređenja 18 mladih svećenika 
Zagrebačke nadbiskupije, pročitani su tek¬ 
stovi iz pisama Sluge Božjega, no- 
voposvećenog nadbiskupa koadjutora, te 
iz njegovih nadbiskupih kronika, što su još 
jednom živo predočili njegovo neo¬ 
graničeno pouzdanje u Boga i vjeru u nad¬ 
naravno poslanje Kristovih svećenika. 
Nakon što je i Zbor bogoslova otpjevao 
nekoliko skladbi, kardinal Franjo Kuharić 
je u vrlo toplom, spontanom govoru s puno 
ljubavi progovorio o neizrecivoj veličini 
kardinala Stepinca, koji je postao simbol 
vjernosti, slobode i prava Crkve u hrvat¬ 
skom narodu. Način na koji je on živio 
svoje svećeničko i biskupsko poslanje tra¬ 
jno je nadahnuće svećeničkim 
pripravnicima, redenicima i svećenicima 
za cjelovito, vjerno i oduševljeno služenje 
Kristu Gospodinu. 



V 

Četvrta obljetnica misije "Alojzije Stepinac” u Duisburgu 


Listajući Kroniku Postulature u molitvi se sjećamo iseljene Hrvatske. 

Ovaj put je to Hrvatska katolička misija "Alojzije Kardinal Stepinac" 
u Duisburgu koju vodi o. Stjepan Mikulan, trećoredac: "U Hrvatskoj 
katoličkoj misiji 'Kardinal Stepinac’ u Duisburgu obilježena je 10. 
veljače 1991. godine svečanom sv. Misom i akademijom 31. obljetnica 
smrti Sluge Božjega Alojzija Stepinca. Toga dana misijskom središtu 
dano je ime: 'Alojzije Stepinac'. Na ulaznim vratima u misiju 
postavljena je mramorna spomen ploča s likom kardinala Stepinca, a 
svim vjernicima podijeljene su sličice s kratkim životopisom i likom 
Kardinala kako gaje ovjekovječio slikar Ivo Dulčić. Od tada se svake 
godine na dan smrti kardinala Stepinca slavi sv. Misa, i to je 'Dan naše 
misije’. Molitvom se utječemo Sluzi Božjemu, da štiti i brani hrvatski 
narod." (Josipa Polić, pastoralna radnica) Duisburg: djevojke u narodnim nošnjama pronose sliku 

Sluge Božjega 

"Umro je s blagoslovom Crkve i Naroda" 


Uz 60-tu obljetnicu smrti don Frane Bulića 



Dana 30. srpnja 1994. navršilo se 
60 godina od smrti don Frane 
Bulića, slavnog hrvatskog misnika 
i arheologa. Dan prije, pohodiše ga 
u zagrebačkoj bolnici "Rebro", 
kamo je iz Splita došao radi oper¬ 
acije bubrega, dr. Antun Bauer, 
nadbiskup zagrebački i dr. Alojzije 
Stepinac, nadbiskup-koadjutor. Na 
odlasku im don Frane reče: 
"Nemojte mi zaboraviti na 
poučavanje kršćanske arheologije! 
Nastojte oduševiti za to naše 
svećenike!" 

Čim je Sluga Božji saznao za don 
Franinu smrt, odmah je poduzeo 
sve potrebno za sprovod. On sam 
je dao kanoničko ruho za obući 
pokojnika, odredio svečane 
zadušnice i blagoslov u za¬ 
grebačkoj katedrali, kojima je 
osobno predsjedao. 

Koliko je Sluga Božji ci jenio don 
Franu Bulića vidljivo je iz njegove 
želje i odlaska na sprovod u Split. 

Nakon sprovoda izrekao je između 
ostalog i ove misli o ovom zna¬ 
menitom Hrvatu: "Posmrtne 
počasti Monsinjoru Buliću 
izgledale su meni zapravo ne toliko kao 
jedan žaloban sprovod, nego kao jedna 
velika narodna manifestacija. Kad sam 
tamo u Manastirinama, nad grobovima 
starokršćanskih mučenika promatrao silan 
narod, u živom komešanju, činilo mi se, 
kao da sam najednom velikom proštenju. 
Jer, don Frane Bulić ispunio je pune dane 
ljudskoga života i njegovo djelovanje bilo 
je od tolikog značenja, da je pogreb i 
mogao biti više jedna velika priredba 
posmrtnog priznanja, nego li žalobne 
svečanosti. 

* * * 

Don Frane je zaslužio u punoj mjeri sve 
ono, što mu je iskazano, a ja sam došao na 
sprovod, da mu barem mrtvom odam naj¬ 
dublje poštovanje, koje sam uvijek prema 


Alojzije Stepinac, nadb. koadj. predvodi sprovod 
don Frane Bulića, u Splitu, 1. kolovoza 1934. 

(u mitri i plastu pred katedralom sv. Duje) 

njemu gajio, jer je taj veliki čovjek učinio 
na mene silan utisak već kad sam ga prvi 
put upoznao. Sa njegovog lica čitao sam 
neograničenu iskrenost, otvorenost karak¬ 
tera, ljubav prema pravdi i istini. A to je 
ono što mi kod svakog čovjeka najviše 
imponira (...). 

* * * 

Posjetio sam ga dan prije smrti na za¬ 
grebačkoj klinici (...). Rekao mije riječi 
sv. Pavla Apostola: ’Cursum consum- 
mavi", a onda je u šali dodao "sed fidem 
non servavi". Ja sam primijetio: 
'Monsinjore, nije tako 1 , a on je ponovio i 
još nekoliko puta naglasio: "cursum con- 
summavi" i s tim smo se rastali. 

Poručio mi je nekoliko sati zatim, da 
zatražim za njega apostolski blagoslov, 


da vodim brigu o kršćanskoj ar~ 
heologiji. Za blagoslov je, 
nažalost,biloprekasno,ali on je 
izdahnuo s blagoslovom čitave 
Crkve i čitavog našeg naroda." 

* * * 

Sluga Božji Alojzije Stepinac 
zapisao je u kronici Zagrebačke 
nadbiskupije (Dnevnik I, str. 28- 
30) sljedeće misli o pokojnom don 
Frani Buliću i sprovodnim 
svečanostima u Splitu: 

"30. VII. Umro je na klinici u 
Zagrebu veliki hrvatski uče¬ 
njak i ponos hrvatskog klera 
Msgr. Frane Bulić u 88. godini 
života. Jučer sam ga još vidio 
na klinici svježeg, a danas je 
evo mrtav. Naložio sam da 
veliko zvono zvoni u katedrali, 
služio sam Requiem posebno 
za njega u katedrali 31. VII. 
Kod mene je bio ujutro Dr. 
Ante Trumbić da mi zahvali što 
sam osobno odlučio obaviti Re- 
quiem i poći u Split na sprovod. 
Dr. Trumbić je plakao/Razu- 
mio sam njegovu bol. Volio 
je i cijenio čelik karakter 
don Franu Bulića i zamislio se 
valjda kod toga u sudbinu i 
budućnost hrvatskog naroda. 
Jedan za drugim pada u grob, a 
režim sve više stišće svaki dah 
hrvatski (...). 

* * * 

31. VII. Dođoh na sprovod don Frane 
Bulića. Cijeli Split bio je na nogama da 
mu iskaže zadnju počast. Zaista se ri¬ 
jetko viđaju ovakvi sprovodi. I ja sam 
govorio na sprovodu o Frani Buliću kao 
karakteru i učenjaku. Govor su u Za¬ 
grebu zaplijenili. Dr. Berkovića, 
liječnika u Splitu, kaznili su zbog govora 
s 5.000 dinara globe. To je eto sloboda u 
Jugoslaviji." 

KRONIKA 


RADOST U TRPLJENJU 


Četrdesetosma obljetnica sudske presude 


Spominjući se dana suđenja i presude Sluga Božji reče 27. 
kolovoza 1955: "Da mi netko sto godina tumači muku Isusovu, 
ne bih toliko shvatio i razumio, kao što sam to shvatio i proživio 
kod suđenja. Kad sam za vrijeme pauze na sudu izlazio, pro¬ 
lazeći ispred publike, kaže mi jedna tobožnja dama, a znamo, 
kakve su 'dame* tu sjedjele: 'Dolje!’ i pri tom lupi nogom o pod. 
Bio sam miran. Sjetio sam se one sluškinje i Petra i samo u sebi 
ponavljao: 'Pazi!' Ne popustiti. Uz Božju pomoć izdržati!" 

Godine 1956, u predvečerje obljetnice presude, sjetivši se 
Sluga Božji svega proživljenoga na suđenju, reče župniku 
Vranekoviću: "Sutra imam razloga, da od srca molim Tebe 
Boga hvalimo. Bogu hvala, da nismo popustili." 

Sutradan kad mu je župnik 'čestitao' na desetoj obljetnici 
nepravedne presude, Sluga Božji mu pruži ruku, te reče: "To je 
vrijedno čestitati: tamnicu, prezir, progon, a hvala ide Onoga, 
koji je dao snagu!" 

On mu je dao snagu da nijednom riječi, u nijednoj prilici, niti 
jednim činom nije pokazao prezir prema nepravednim sucima, 
namještenim svjedocima, krivotvorenim dokumentima. 
Dapače, Duh Božji mu je dao snagu da je svima i sve velik¬ 
odušno praštao i molio za svoje progonitelje i progonitelje 



Dok predstavnici 'narodne' vlasti vode nadbiskupa A. Stepinca u 
sudnicu, mons. J.P. Hurley, apostolski nuncij, 
ustaje i pozdravlja ga 


Crkve Kristove, kako bi, uvidjevši svoju zabludu, prispjeli na 
put spasenja. 


BIJAŠE JEDAN OD NAJBOLJIH SVEĆENIKA ZAGREBAČKE NADBISKUPIJE 

Protekla je 30. obljetnica od preminuća vlč. Josipa Vranekovića 


Ove se godine navršila 30. 
obljetnica preminuća vlč. 
Josipa Vranekovića, kra- 
šićkog župnika. Njegov se 
svećenički život tiho, ali 
veličajno, ugradio u povijest 
Katoličke crkve u Hrvata. 
Potpunoma vjeran svojim 
pretpostavljenima, osobito 
svome preuzvišenom gostu 
u župnoj kući, zatočenom 
nadbiskupu i kardinalu 
Alojziju Stepincu, izvršio je 
svoje svećeničko poslanje. 
Iako od UDBE ucjenjivan, 
ponižavan, proganjan, 
globljen, maltretiran, izrugi¬ 
van, nikada nije posustajao 
ili odustajao od služenja 
primljena po svećeničkom 
ređenju. Metci iz revolvera 
prohujali su pokraj njegove 
glave. UDBA mu je zapli¬ 
jenila motor, jedinu kravu, 
žito, vino, sve što se našlo unutar župnog dvorišta. I kad mu se bol savila 
oko srca, razvedrila ga riječ Sluge Božjega: "Župniče, nisam čuo daje 


bilo koji katolički svećenik umro od gladi. Nećemo ni mi. Vjerujem da 
ćete Vi imati bolji apetit s ovo malo hrane što se još nađe, nego li oni 
koji su Vam nepravedno sve oteli. Kad bude trebalo, Bog će nas provid- 
jeti. Znam da sve to trpite poradi mene, ali proći će to vrijeme progona. 
Ni je važno hoću li ja to doživjeti. Vi mlađi svećenici hoćete. Kako će se 
radovati svećenici i vjernici koji su do kraja ostali vjerni". 

Premda je vlč. Vraneković već godine 1957. počeo osjećao f izičke boli 
i slutio poteškoće koje mogu naići, nije mislio na sebe, već je velikodušno 
i samoprijegorno nastojao omogućiti što bolje uvjete života svome 
zatočenom Nadpastiru. U toj su veličajnoj ljubavi prema Kristu Bogu 
- objedinjene dvije žrtve: ona što ju je prikazivao zagrebački nad¬ 

biskup Alojzije Stepinac i ona koju je darivao njegov svećenik, vlč. Josip 
Vraneković. 

Vlč. Vraneković se rodio 16. ožujka 1921. u Maloj Rakovici, filijali župe 
Samobor. Za svećenika gaje zaredio, 15. srpnja 1945, nadbiskup Alojzije 
Stepinac. Prvo mjesto svećeničkog služenja bijaše uprava župe Noršić 
Selo, a od 1946. bijaše kapelan u Dekanovcu i Nedelišću. Godine 1950. 
imenovanje upraviteljem, a 1954. župnikom župe Krašić. Otada je, sve 
do smrti 26. srpnja 1964, bio dekan jaskanskog dekanata. 

Njegov uzoran svećenički život, odanost nadbiskupu i kardinalu Alojziju 
Stepincu, te spisi o zatočeništvu Sluge Božjega u Krašiću vrelo su trajnog 
nadahnuća svećeničke vjernosti. 

Stoga je, vrednujući njegov svećenički život, s punim pravom mons. 
Franjo Šeper, nadbiskup zagrebački, mogao ustvrditi: "Zagrebačka nad¬ 
biskupija ima oko 600 svećenika; opraštamo se s jednim od najboljih." 



Sluga Božji i vlč. J. Vraneković u misnom 
slavlju u župnoj crkvi u Krašiću: u 
spašavanju duša jačala ih je snaga 
Kristove žrtve 

U SUŠAN JA-ZA HVAL NICE-PREPORUKE 


Nakon izlaska dvobroja 2-3 Glasnika za 1994. godinu na adresu Uredništva je prispjelo puno pisama, 
svjedočanstava i priopćenja o Sluzi Božjemu. Hvala svim suradnicima, darovateljima i štovateljima Sluge 
Božjega. S vremenom če neka od tih svjedočanstava biti objavljena na stranicama Glasnika, a druga če biti 
pohranjena u arhivu Postulature ili če biti priložena u dokumentaciju kod proučavanja pojedinih čudesnih 
uslišanja koja su se dogodila na zagovor Sluge Božjega. 

Nakon pohoda Sv. Oca molimo još usrdnije da po zagovoru Sluge Božjega nastanu dani pomirenja i spasenja. 
Neka se po očitovanju novih uslišanja Bog proslavlja u životu svojih vjernika. 

J. Batelja, postulator 


"Hvala Bogu Trojednome i Majci Crkvi, 
koji nam posredovanjem uzoritog 
Stepinca iskazuju čudesnu svoju ljubav. 

Svećenik izHrv. Zagorja - 1986. G." 

* * * 

"(...) U velikoj nevolji i tjeskobi utekao 
sam se za pomoć Blaženoj Djevici Mariji 
i Sluzi Božjemu kardinalu Stepincu. Moja 
molba je uslišana, te milosti koje sam 
primio pripisujem našem hrvatskome 
mučeniku i svjedoku vjere kardinalu 
Stepincu. Molim Gospodina, da čim prije 
bude proglašen blaženim, pa svetim, jer on 
to zaslužuje! 

Dok sam bio bogoslov susretao sam i 
poznavao pok. srpskoga episkopa 
pakračkog g. Emilijana. On je u jednom 
razgovoru posvjedočio, daje Sluga Božji 
Alojzije Stepinac spasio 300 njegovih 
vjernika, pravoslavnih Srba. Kad je godine 
1946. bio lažni, montirani proces protiv 
kardinala Stepinca, pakrački vladika 


Emilijan je došao u Zagreb svjedočiti i 
braniti našega Kardinala, ali mu to nisu 
dozvolili tužitelji; bio je tri dana pritvoren 
u Zagrebu i nakon toga poslan u Pakrac 

U). 

U Ždali, 28. ožujka 1994. 
Zahvalni svećenik Antun Gorek, upr. župe." 

* * * 

"Hvala slugi Božjem Alojziju Stepincu na 
uslišanoj molitvi u mojim potrebama." 

J.B. 

* * * 

"Hvala ti mučeniče svog Hrvatskog 
naroda; za nas si patio. 

Hvala ti na uslišenim molbama za muža. 
Štiti nas i pomaži nam i dalje. 

Velika hvala ." - N. Vidović. 
* * * 

"Ovim pismom htjela bih se javno za¬ 
hvaliti dragom kardinalu Alojziju za sve 
što mi je pomogao, a posebno za dvije 


zadnje uslišane molitve. Sv. mise sam pla¬ 
tila na nakanu za što skorije proglašenje 
blaženim, a na njegov grob redovno (sada 
skupa s djecom) dolazim još od student¬ 
skih dana, već 17 godina. 

Zovem se Greta Starčević. Bila sam s 
trećim djetetom trudna i odmah sam ga od 
prvog mjeseca trudnoće dala u zagovor 
dragom Kardinalu. Znala sam da će zbog 
učestalih trudnoća biti i na poslu 
problema, stambenih i drugih, pa sam se 
svakodnevnom molitvom utekla njemu za 
pomoć. Bila sam presretna što sam u ka¬ 
tedrali dotakla njegov lijes prošle godine, 
kada je bio izložen. 

Trudnoća je bila cijela u redu no kako je 
beba bila velika došlo je do komplikacije 
kod poroda, CTG je bio s ravnom linijom, 
liječnici su se ustrčali, htjeli su spasiti bebu 
carskim rezom. 

Ja sam se sjetila Kardinalove propovijedi 
u katedrali i glasno sam i mirno rekla na 
glas " Kardinale, ti tu sada sa mnom stoj uz 
krevet i budi dok se beba ne rodi", osoblje 
me je čudno gledalo, ali od toga trenutka 
CTG se popravio, i druge stvari, i ja sam 
rodila bez carskog reza, jednog prekrasnog 
dečka dugog 52 cm i 4250 grama. 

Zove se Mislav-Ivan Starčević, rođen 
25.08.1993. 

Kada je imao 17 dana počeo je plakati, 
nakon 3 dana plača upućeni smo hitno u 
Klaićevu bolnicu, jer je došlo do invagi- 
nacije crijeva i trebalo gaje operirati. Meni 
su rekli da ne plačem, da se nakon par dana 
beba već pusti kući. Ja sam počela plakati, 
a onda sam iz novčanika izvadila sličicu 
A. Stepinca, stavila je u jastučić pod glavu 
sina i rekla: "Kardinale, ti budi uz njega, a 
ako je moguće daj da se ne mora operirati." 
I začudo, 3 minute nakon toga Mislav je 
prestao plakati, a kod zadnjeg pregleda 



Pozdrav Sluzi Božjemu na ulazu u hrvatsko narodno svetište Majke Božje Bistričke 


— 

91 


SLUGA BOŽJI ALOJZIJE STEPINAC 4 








US LIŠAN JA-ZA HVALNICE-PREPORUKE 


liječnik nas je čudno pogledao i rekao: "Pa 
vaše dijete ne treba operirati, nije mi jasno, 
ali idite kući, pa za svaki slučaj mi sutra 
opet dođite." Došli smo i sutra, sve je bilo 
u redu, a Vama šaljem i njegovu sliku, da 
se osvjedočite da je već pravi momak. 

Vjerujemo da će Kardinal posredovati i 
kod rješenja stambenog problema, i za to 
mu već unaprijed HVALA. 

Presretni smo što ste krenuli s tako boga¬ 
tim sadržajem Glasnika Postulature, i neka 
vam dragi Bog i njegova Majka Marija po 
zagovoru kardinala Alojzija stostruko 
naplati za sav uloženi trud oko proglašenja 
blaženim dragog Kardinala. 

29. 07. 94. Greta Starčević." 


"Pišem Vam u vezi s mojim obraćanjem 
za zagovor na Slugu Božjega kardinala 
Stepinca, i moga ozdravljenja. 

Čovjek sam u visokim godinama (rođ. 
20.05.1927) i bolovao sam od mišićne 
reume, koja me je godinama mučila u li¬ 
jevoj ruci, posebno u podlaktici i šaci, te 
prstima, a djelomično u manjem in¬ 
tenzitetu, i na desnoj podlaktici. U jutro, 
posebno u hladnijim danima (zima, jesen, 
proljeće) , šaka i prsti lijeve ruke bili su 
prilično utrnuti, a kažiprst gotovo ukočen. 
Da se to popravi morao sam vršiti in¬ 
tenzivnu samomasažu, nakon koje mi se 
stanje popravilo, za mogućnost gibanja i 
dnevnog rada. Liječnica, kojoj sam se 


US 


Molitva za proglašenje 
blaženim Alojzija Stepinca 

Gospodine Bože, ti si sluzi 
svome Alojziju kardinalu 
Stepincu udijelio milost, ne samo 
vjerovati u Isusa Krista nego i 
trpjeti za njega neustrašivim 
apostolskim žarom i ljubavlju 
prema Crkvi. Udijeli r nama 
jakost u ispovijedanju iste vjere 
i postojanost u trpljenju za nju. 

Proslavi Slugu svoga čašću 
oltara da nam bude primjer i 
zagovornik u borbama života na 
putu vječnoga spasenja. Po Kristu 
Gospodinu našem. Amen. 



obratio u ambulanti, rekla mi je da je taj 
zdravstveni defekt primjeren mojim godi¬ 
nama, te da nema nekog određenog lijeka 
za to, jedino neka vršim masažu ruku i 
često gibanje šakama i prstima, kako bi 
stanje bilo podnošljivo. To sam redovito 
činio održavajući svoje stanje takvim, da 
nije došlo do pogoršanja. Da me se pošalje 
putem zdravstvenog osiguranja u neke 
toplice, nije se moglo ostvariti glede stanja 
i stvarnosti u kojoj smo zadnjih nekoliko 
godina, a ja si kao umirovljenik to ne mogu 
priuštiti na vlastiti trošak. I tako je moje 
opisano zdravstveno stanje dalje trajalo. 

U siječnju 1994. god. u zagrebačkoj kate¬ 
drali uzeo sam malu knjižicu sa slikom i 
opisom života Sluge Božjega kardinala 
Stepinca, prema kojoj sam se putem 
molitve obratio Njemu za zagovor za moje 
ozdravljenje, kako sam uvodno u pismu 
napisao. 

Nakon obraćanja Sluzi Božjem kardinalu 
Stepincu, meni se nakon tri mjeseca sas¬ 
vim izmijenilo stanje na dobro u rukama, 
a da u liječenju nisam poduzimao ništa 
novo. Nemam više nikakvih teškoća 
(bolovi, utmuće, ukočenost), te mogu sve 
normalno raditi od jutra po dizanju iz 
postelje. Moja je molitva i molba za zago¬ 
vor Sluge Božjega kardinala Stepinca, za 
moje ozdravljenje, uslišana, i smatram se 
obveznim to Vam javiti. 

Hvaljen Isus i Marija! 


Sve na veću slavu Božju i posebnu zahvalu 
Sluzi Božjem kardinalu Stepincu! 

Zagreb, 26. travnja 1994. god. 
Ranko Radovinović, Zagreb. 

* * * 

Vjernici koji na zagovor Sluge 
Božjega Alojzija Stepinca prime 
milost tjelesnog ozdravljenja neka 
svojoj zahvali prilože kompletnu 
liječničku dokumentaciju. 

* * * 

Primljena uslišanja, preporuke ili suradnju 
dostavili su: Jelena i Danica - Švicarska; 
D.P. - Botinec (Zagreb); Antonija 
FERETIĆ - Rijeka; Pavica BLAŽIĆ - 
Paukovec (D. Zelina); Zenica De 
MICHIELIVITTURI - Split; Ivica ELIAŠ 

- Mendoza (Argentina); Mate ĆAVAR - 
Velika Gorica; P. Ante KATALINIĆ D.I. 

- Zagreb; Jozefina B ARNA - Zagreb; Jaga 
SENČAR - Sopje; Prof. dr. sc. Boris 
IVANIŠEVIĆ - Zagreb. 

* * * 

Svaki dopis na Postulaturu kojim se 
priopćuje primljeno uslišanje ili 
uspomena na Slugu Božjega neka 
bude potpisan, te obilježen nad¬ 
nevkom i mjestom pisanja. Anonimna 
pisma se ne arhiviraju. Vjernici koji 
žele ostati anonimni neka to 
napomenu u dopisu. 


DAROVATELJI ZA PROGLAŠENJE BLAŽENIM 
SLUGE BOŽJEGA ALOJZIJA STEPINCA 

Vlč. Antun GOREK, župnik u Zdali; preč. Ivica KECERIN (Mis- 
sisauga) - Canada; mons. Charles PETRANOVIĆ - Niagara Folls; John 
HRDI - Cleveland (U.S.A.); Hrvatska Katolička Župa sv. Pavla - 
Cleveland (žpk. Vlč. Mirko HLADNI); Hrvatska Katolička Misija 
"Alojzije Stepinac" - Duisburg, o. Stjepan MIKULAN; Hrvatska Ka¬ 
tolička Župa "Naša Gospa Kraljica Hrvata" u Torontu (preč. Josip 
GJURAN); Hrvatska Katolička Unija - sekcija TORONTO (zastupnici 
gosp. S. CHEH i gosp. S. GRGIĆ); Hrvatska Franjevačka Provincija 
Sv. Ćirila i Metoda - Zagreb. 

I 

ŽIVOT SLUGE BOŽJEGA 



POBJEDNIK U ZNAKU KRIŽA (3) 


Izlazak iz zarobljeništva 

Predstavnici tzv. "Jugoslavenskog od¬ 
bora", koji je je imao za cilj pridobiti po¬ 
jedine južnoslavenske narode za borbu 
protiv Austrije i pripremati osnivanje 
države Slovenaca, Hrvata i Srba, obilazili 
su talijanske logore i nagovarali 
zarobljene časnike i vojnike da kao dobro¬ 
voljci pođu na Solunsku frontu i tako po¬ 
mognu ostvarenju njihovih ciljeva. Toj 
promidžbi se odazvao, "oduševljen 
mladenačkim zanosom, da svojoj državi 
Hrvatskoj pomogne doći do obećavane 
slobode" (BD, 31. svibnja 1934.) i Alojzije 
Stepinac, poručnik austrijske vojske. 

Solunska je fronta probijena u rujnu 1918, 
dakle, prije njegova dolaska na to ratno 
područje. On je, naime, još u talijanskom 
zarobljeništvu dočekao sklapanje ratnog 
primirja 11. studenoga 1918. godine i 
slušao kako se narod tome radovao kličući: 
"Pače! Pače! - Mir! Mir!" 

Došavši na Balkan, kao potporučnik je 
služio neko vrijeme u Gnjilanima i Prištini 
sudjelujući na izgradnji ratom razorenih 
područja. No, već 1919. je demobiliziran 
te je odlazeći iz vojske izveden u čin rez¬ 
ervnog poručnika, kojeg se odlikovanja 
kasnije odrekao. 

Bilješke iz ratnog doba 

Pisma s bojišnice, upravljena Tomi 
Košutiću, prijatelju iz sjemeništa, za sada 
su jedini sigurni tadanji odjeci njegove 
duše. 

"Sad shvaćam što znači živjeti iz 
vjere!" 

Mons. Josip Lončarić posvjedočio je kako 
mu je Alojzije "nekoliko puta pisao i 
hvalio Boga što je bio pitomac jednog 
katoličkog zavoda, jer istom sada shvaća 
što znači živjeti iz vjere". 

"Potpuno predan je u volju Božju" 

Iz pisama upućenih stricu Matiji Stepincu, 
kanoniku Kaptola čazmanskog u 
Varaždinu, sačuvana su tri kratka od¬ 
lomka, koja svojim sadržajem pokazuju 
mladenačku ozbiljnost, jasnu vjerničku 
orijentaciju mladog Alojzija Stepinca, i 


njegovu potpunu predanost u volju Božju, 
što će ostati oznaka njegova vjerničkog 
značaja do smrti, koju će susresti riječima 
predanja u ruke Božje: "Budi volja tvoja!" 

Te odlomke iz Alojzijevih pisama stric je 
Matija, za pobudu drugim mladićima, oso¬ 
bito onima koji se pripremaju za 
svećeništvo, objavio u časopisu "Korre- 
spondenz" svećeničkog molitvenog 
udruženja u Innsbrucku. Iz godine 1916. 



Alojzije Stepinac kao srednjoškolac 

potječu ove misli: "Danas predvečer, po 
prvi puta poći ću na stavnju. Kako to hoće 
dobri Bog, tako će on i sada bdjeti nada 
mnom i dopustiti da te dane dobro 
proživim. Kako on odredi, biti će naj¬ 
bolje." 

Godine 1918. objavljena su dva odlomka 
koja su, premda izgovorena drugim 
riječima, složna sa zapisom iz godine 
1916, jer opetovno izriču njegovo pre- 
danje u volju Božju. Prvi odlomak glasi: 
"Nakon što smo napustili poprišta naših 
prijašnjih ratišta, gdje je rat bio još sasvim 
podnošljiv, moramo se priviknuti na 
mnogo teže uvjete ratovanja (s bojišnice 
oko Gorice prešao je na Piavu). Ali, pod 
zaštitom Presvetog Srca Isusova i s 
vjerničkim pogledom na Pobjednika smrti 
i pakla, borit ćemo se i nadalje i pobijediti. 
Neka bude onako, kako Bog to hoće! 


Želim se iskreno preporučiti, i u nado¬ 
lazećem vremenu, u Vaše svećeničke 
molitve". 

"Sve primiti iz Božje ruke!" 

Drugi zapis je kratak, ali alojzijevski 
sročen: "Za nas u vojničkom odijelu to 
znači sve primiti iz Božje ruke. To je naj¬ 
bolji put u ovim strašnim vremenima." 

Pod zaštitom Majke Božje 
Kako je Alojzije prve vojničke dane 
proveo u Karlovcu, tu je, u kapelici Gospe 
Lurdske u crkvi Presvetog Trojstva, 
potražio prvo božansko uporište i 
vjerničko žarište. Ovim je riječima on sam 
to posvjedočio pišući iz krašićkog sužan- 
jstva p. Srećku Majstoroviću, 22. svibnja 
1957: "Drago mije, da ste uredili Gospinu 
kapelu. I ja sam tamo mnogo puta klečao 
za vrijeme prvog svjetskog rata, kad sam 
služio vojsku u Karlovcu i odatle otišao na 
ratište. Učinite sve što je u Vašoj moći, da 
se raširi pobožnost Majci Božjoj u tom 
svetištu!" 

Opet u rodnom domu 

U proljeće 1919. Alojzije javlja ro¬ 
diteljima kako uskoro dolazi kući. U svima 
otpočne radosno iščekivanje. Pred ro¬ 
diteljski dom dovezao ga je gosp. Griin- 
wald, vlastelin u Zorkovcu, koji bijaše 
dobar prijatelj Alojzijeva oca. No ubrzo 
nakon ispričanih ratnih događaja, s tjesk- 
obnim ratnim uspomenama i prosuđujući 
svekoliku zbilju života, Alojzije odluči ne 
poći opet u bogosloviju i postati svećenik. 

Strahoštovanje pred svećeništvom 
Ova je odluka iznenadila mons. Lončarića, 
strica Matiju Stepinca, a napose majku 
Barbaru, koja je kroz sve vrijeme Alojzi¬ 
jeva vojnikovanja postila i molila da on 
postane svećenik, vršeći tako zavjet učin¬ 
jen kod njegova rođenja. Znakovite su 
tadanje njegove riječi: "Idem bilo kuda, u 
bilo koje zvanje, samo u bogosloviju ne!" 
(VD I, 30). Zašto je Alojzije donio za 
mnoge tako neočekivanu odluku? Nije 
isključeno da su ratne grozote ostavile 
duboki trag u njegovoj duši, kao što su ga 
posljedično namrle njegovom Krašiću, za 

ŽIVOT SLUGE BOŽJEGA 



Alojzije nosi hrvatsku zastavu na orlovskom 
sletu u Brnu 1922 


koji je župnik vlč. Stjepan Huzek 
zabilježio: "Posljedice rata su bogohul- 
stvo, bezvjerstvo i prezir svećenika!" 
(Spomenica župe). Zapažao je i poman¬ 
jkanje discipline među svećenstvom. 
Osim toga, mnogi njegovi kolege iz sje¬ 
meništa, koji nisu otišli na ratište, nakon 
rata su napustili bogosloviju. Osobno je 
susreo nekoliko svećenika koji su živjeli u 
raskoraku s obvezama svoga poziva i 
davali loš primjer pripravnicima za 
svećenički stalež. 

Ti su se svećenici okupljali u takozvanom 
"Žutom pokretu", koji je pod kraj Prvog 
svjetskog rata otpočeo u Senju. Nazvan je 
"Žuti" po jednoj knjižici žutih korica, u 
kojoj su iznijeli svoje ideje glede crkvene 
discipline i tražili dokinuće obveze 
bezženstva. 

Mons. A. Marušić, senjski biskup, odmah 
je zabranio svećenicima učlanjenje u taj 
pokret i suspendirao od vršenja svećeničke 
službe svećenike koji su se učlanili u 
spomenuti pokret. Kad se isti počeo širiti i 
u Zagrebačkoj nadbiskupiji, i nadbiskup 
A. Bauer je suspendirao svećenike koji su 
se učlanjenjem u "Žuti pokret" pois¬ 
tovjećivali sa "starokatoličkim pokretom" 
i tako pripremali odvajanje od Rima i 
Petrova nasljednika. 

Sve je to Alojzije duboko proživljavao i u 
tom svjetlu sebe prosuđivao i zaključio: 
"Gledao sam sam ovdje u blizini nekoliko 
žalosnih primjera svećeničkog života. Bo¬ 
jao sam se zato, da ne bih kojom 
nesrećeom krenuo njihovim putem; 
odlučio sam: 'Radije ne biti svećenik’." 

Ponosit radi katoličke vjere 
Pokraj svih kušnji njegova je vjera u nad- 
naravnost svećeničkog poziva ostala ne¬ 


pokolebljiva. I kad mu je 
jednog dana, dok je 
koračao prema župnoj 
crkvi na jutarnju Misu, 
apotekar Andrašević 
pokazao knjižicu "Žuti 
pokret" s potpisom mjes¬ 
noga župnika i s jetkom 
ironijom dobacio: "Ti si 
Lojzek klerikalac, pa će te 
sigurno zanimati ova 
brošura", Alojzije je s 
bolom u duši proživljavao 
tu spoznaju i njome 
obuzet, "toga dana jedva 
došao do župne crkve" 
(VD I, 64). No, ni takve neugodnosti nisu 
skršile njegov vjernički značaj. 

Odgovorno se pripremao za životne bitke 
i svjesno se ugrađivao u zbilju svakod¬ 
nevnog života. Upisao je Gospodarski 
fakultet u Zagrebu, kako bi nakon 
svršenog naukovanja mogao pospješnije 
preuzeti očevo gospodarstvo. Začudo, već 
nakon prvog semestra prekida taj studij, 
vraća se u Krašić, gdje se gorljivo uk¬ 
ljučuje u poljodjelstvo, primjenjujući 
odvažno kršćanska načela života. 

On moli i radi. To mu je geslo kojemu će 
ostati vjeran čitavog života: rad i molitva. 
Ta se dva čimbenika života upotpunjuju 
poput vesala u barci: "Ako nedostaje jedno 
ili drugo, nazaduje se" (Propovijedi na 
Stari Zavjet). Dok u jednoj ruci drži 
krunicu, u drugoj drži vojke i upravlja 
konjima dok polazi u polje ili odvozi vino 
na prodaju u Karlovac. 

Svoje vjerničko dostojanstvo izgrađuje i 
pokazuje kao student agronomije radom u 
akademskom društvu "Domagoj", a u 
Krašiću, nadahnut mislima iz "Zlatne 
knjige hrvatske orlovske omladine", 
postaje vrlo zauzet u djelovanju omladin¬ 
skog gimnastičkog društva "Orlovi". U 
tom svojstvu sudjeluje na međunarodnom 
orlovskom sletu u Brnu 1922. godine 
noseći, u narodnoj nošnji, u svečanom mi¬ 
mohodu hrvatsku trobojnicu. Sudjelovao 
je i na orlovskom sletu u Đakovu 1924. 
Duboko prodahnut katoličkim načelima 
širio je među narodom katolički tisak, os¬ 
novao je i vodio tamburaški sastav, te vrlo 
zapaženo djelovao u mjesnom Vatrogas¬ 
nom društvu. 

U roditeljskom domu svi su ga voljeli, jer 
i on bijaše dobar svima. Složnost u dobru, 


međusobno poštovanje i obiteljsko za¬ 
jedništvo prožimalo je sve članove 
obitelji, tako da se nije zapažalo niti 
osjećalo da u kući žive i djeca iz prvog 
očeva braka. Prema svjedočanstvu 
ukućana mlađa su ga braća doživljavala 
kao svojeg odgojitelja, a i on je bio 
poslušan i u svemu vrlo uslužan. 

Svoj značaj jačao je odricanjem, volju 
samoprijegorom, a organizam Kneippo- 
vom metodom. Masirao se snijegom i le¬ 
dom, a na Novu godinu 1923. okupao se u 
rijeci Kupi. 

"Sine, ženi se!" 

Mladi se Alojzije dao svojski n a gospodar¬ 
stvo. Prihvaćao je radosno i najteže pos¬ 
love. Svaki dan već za jutra polazi na rad 
u polje ili na kolima odvozi vino na pro¬ 
daju u Karlovac ili koje drugo mjesto. Nije 
se gledalo na vremenske prilike; jednakom 
je upornošću radio po zimi i kiši, po lije¬ 
pom i olujnom vremenu. 

Ocu se svidjelo što je Alojzije svojski 
prigrlio rad na poljodjelstvu. No gospo¬ 
darske prilike i Alojzijeva dob tražile su da 
i on konačno sagradi svoje vlastito 
ognjište. Stoga mu je otac preporučivao 
čestitu djevojku iz obitelji Barić u Kar¬ 
lovcu, s kojom je on bio povezan vinskom 
trgovinom. Kad je Josip shvatio da 
Alojzije ne prihvaća preporučenu djevo¬ 
jku, svjetova ga ponuditi brak djevojci iz 
obitelji Medven iz župePrekrižje. Alojzije 
je i tu ponudu otklonio. U obim očevim 
ponudama otkrio je njegovu želju za stje¬ 
canjem kuća, šuma i uvećanjem gospodar¬ 
stva, a on se tome najmanje raduje. I u 
pripremi za brak on je vjernik. Razmišlja 
o djevojci s kojom će u potpunosti dijeliti 
zajedništvo vjerskog života i uvjerenja. 
Upravo radi toga, sjećao se djevojke 
Marije Horvat, koja je, dok joj otac bijaše 
učitelj u krašićkoj školi i orguljaš u župnoj 
crkvi, redovito dolazila na Misu i pjesmom 
slavila Boga. Toj djevojci on će očitovati 
bračnu ponudu. "Glede ženidbe je moj 
otac veliki liberalac", pisat će on svojoj 
izabranici u prvom sačuvanom pismu, 24. 
prosinca 1924. "Sine, ženi se otkud te 
volja!", reći će vidjevši da Alojzije u tome 
otklanja njegove savjete. 

Kratice: 

VD = Dnevnik Josipa Vranekovića, krmšićkog 
župnika 

BD - Dnevnik nadbiskupa Antuna Bauera 

Evanđeljem bio je zauzet za čast Božju, 
za slobodu Crkve i naroda, za dosto¬ 
janstvo i prava svake ljudske osobe 
prije onoga svjetskog rata, za vrijeme 
rata i poslije rata! Crkvu je ljubio svim 
srcem, a Petrovim nasljednicima bio je 
nepokolebljivo odan i vjeran. 

Kao zatočenik umro je u Krašiću 10. 
veljače 1960. Njegov je grob ovdje u 
katedrali, i na tom grobu već 34 
godine ne prestaje molitva vjernika! 

Njegov časni grob učinio je ovu kate¬ 
dralu privlačnom i toplom! Cilj 
hodočasnika! Ali ova je katedrala 
postala velika ispovjedaonica u kojoj 
se ispovijeda svaki dan! Kanonici i nji¬ 
hovi suradnici prebendari prema stal¬ 
nom rasporedu stoje vjernicima na 
raspolaganju da u sakramentu pomirenja očiste i smire svoju savjest darom otkupljenja Isusa Krista!” On 
u svom svjedočanstvu sabire svjedočanstva vjernosti svećenika, redovnika i redovnica i nebrojenih vjernika. 


NAJSVJETLIJI LIK HRVATSKE DUHOVNE 
BAŠTINE JE KARDINAL ALOJZIJE 
STEPINAC 

Nagovor svećenicima, redovnicima, redovnicama i 
svemu Božjem narodu, u zagrebačkoj katedrali, 10. 
rujna 1994: 

“Tijekom stoljeća, svijetli primjeri svećenika i 
redovnika Hrvata ostavili su izvrsnu duhovnu baštinu 
(...). Najsvjetliji lik je, bez sumnje, nadbiskup i kardi¬ 
nal Alojzije Stepinac. Svojom prisutnošću, svojim 
radom, svojom hrabrošću i strpljivošću, svojom 
šutnjom i, napokon, svojom smrću, pokazao je da je 
istinski čovjek Crkve. Spremno je prinio sebe kao 
najveću žrtvu, samo da ne bi zanijekao vjeru. Ma gdje 
bio, na slobodi, u zatvoru, i za vrijeme prisilnog 
boravka u Krašiću, kao pravi pastir, uvijek je bdio 
nad svojim stadom. U trenutku kada je uvidio da se 
preko političkih udruženja želi napraviti razdor među 
svećenstvom i odijeliti Božji narod od Rimske Crkve, 
nije oklijevao oduprijeti se svom snagom, plativši tu 
hrabrost uzništvom i pritvorom. 

U tom trenutku uzburkane nacionalne povijesti, on je 
tumačio na j autentični ju tradiciju vašeg naroda, koji 
je od samog početka svog obraćenja Kristu, uvijek 
ispovijedao duboko zajedništvo s Petrovom Stolicom. 
To sam već naglasio 1979. godine, za vrijeme 
svečanog euharistijskog slavlja, prigodom hrvatskoga 
nacionalnog hodočašća. Tada sam istaknuo ‘ljubav i 
privrženost Hrvata prema Rimskoj Crkvi i Katedri 
svetog Petra’, pozvavši se na Poslanicu hrvatskom 
narodu i svećenstvu Pape Ivana VIII., u kojoj je 
između ostalog napisao: ‘S očinskom vas ljubavlju 
grlim i raširenih ruku primam’ /Insegnamenti, vol 
H/1, 1979, str. 1024s./(...). 

Na kraju, upućujem svoje najtoplije pozdrave sestra¬ 
ma koje žive u klauzuri: klarisama, bosonogim 
karmelićankama, te benediktinkama. Kardinal 
Stepinac je sve poduzeo da bi podigao samostan ses¬ 
tara karmelićanki u Brezovici. Želio je da njegova 
biskupija ne bude lišena jedne oaze molitve, odakle 


bi se dizali neprestani zazivi za svećenike, za 
redovnike i za sav hrvatski narod.” 

KARDINAL STEPINAC JE PATNJAMA I 
KUŠNJAMA PLATIO SVOJU HRABRU 
PRIVRŽENOST EVANĐELJU 

Propovijed Svetog Oca na Misi na Hipodromu, U 
Zagrebu, 11. rujna 1994: 

“U ovom trenutku mislim na svijetle likove brojnih 
svetaca vaših sunarodnjaka, koje vi dobro poz¬ 
nate. S uzbuđenjem mislim, posebno, na stranicu 
vaše suvremene povijesti, stranicu vjernosti 
Kristu i Vrhovnom Svećeniku, napisanu u godina¬ 
ma neposredno nakon drugoga svjetskog rata. 
Zagrebački nadbiskup, kardinal Alojzije Stepinac 
bio je protagonist te povijesne stranice, plativši 
patnjama i kušnjama svake vrste svoju hrabru 
privrženost Evanđelju.” 

KARDINAL STEPINAC JE 
NEUSTRAŠIVOM HRABROŠĆU POSVJE¬ 
DOČIO PRIPADNOST EVANĐELJU I 
APOSTOLSKOJ STOLICI 

Govor Pape Ivana Pavala II, u Generalnoj 
audijenciji, 14. rujna 1994: 

“U ovom našem stoljeću Hrvatska je ostala 
uključena u dramu koja se događala na Balkanu, 
kroz godine između dva svjetska rata, a onda 
nakon drugog svjetskog rata, u događajima vezan¬ 
ima uz jugoslavensku federaciju i nasljednu krizu. 
Najveći lik Crkve u Hrvata u tim teškim desetl¬ 
jećima trpljenja bijaše kardinal i zagrebački nad¬ 
biskup Alojzije Stepinac, koji je neustrašivom 
hrabrošću posvjedočio pripadnost Evanđelju i 
vjernost Apostolskoj Stolici. Ali ne bijaše on sam. 
S njime su mnogi pastiri dijelili trpljenje hrvatskog 
naroda, sve do naših dana, hraneći u svojim vjer¬ 
nicima žar vjere i nade” (cfr. L’Osservatore 
Romano, 15. IX. 1994). 





Zagrebačka katedrala postala je cilj mnogih hodočasnika. 
Grob Alojzija kardinala Stepinca učinio ju je 
privlačnom i toplom. 









